
יואל רזבוזוב

	איזידור טנקמן
	–
	מנהל אגף תחומי חברה ורווחה, משרד מבקר המדינה

	יונתן זקן
	–

	–

	–

	–
	אגף קבורה, המשרד לשירותי דת

	אריאל מזוז
	–
	מנהל אגף עסקות, רשות מקרקעי ישראל

	שמעון נבון
	–

	איריס נחמני שוחט
	–
	עו"ד, מבקרת משרד הפנים, משרד הפנים

	ליאור פנחס שחר
	–
	מנהל אגף תיאום ובקרה, משרד הפנים

	יפעת בן עובד
	–
	רפרנטית בתי עלמין, מינהל התכנון

	נירית ויטמן צליק
	–

	–

	–

	אורית מסמי
	–
	סמנכ"ל פורום מנהלי חברות קדישא

	–
	עו"ד, מנהלת מחלקה משפטית, המרכז הרפורמי לדת ומדינה

	ברכה לוי
	–
	מנכ"לית, עמותת "מנוחה נכונה לכולם"

	שלום נוי
	–
	חבר הנהלה, עמותת "מנוחה נכונה לכולם"

	עדי יהודה ארבל
	–
	נציג המכון לאסטרטגיה ציונית 

	–

	עפרה שקד
	–
	שדלן/ית (גורן עמיר יועצים בע"מ), מייצג/ת את פורום חברות הקדישא הגדולות בישראל


<מנהל/ת הוועדה:>
חנה פריידין
<רישום פרלמנטרי:>
אורית פרנק, חבר תרגומים
<כשלים וגרירת רגליים של רשויות המדינה ביישום חוק הקבורה האזרחית - דוח מבקר המדינה 67ב - הבטחת זכות אזרחי המדינה לקבורה אזרחית>
<היו"ר שלי יחימוביץ':>
שלום לכולם, בוקר טוב. אנחנו פותחים את ישיבתה של הוועדה לענייני ביקורת המדינה לנושא כשלים וגרירת רגליים ביישומו של חוק הקבורה האזרחית. זו ישיבת מעקב בעקבות דו"ח המבקר 67ב: הבטחת זכות אזרחי המדינה לקבורה אזרחית. אנחנו מבקשים לדעת מה התרחש מאז שנחקק חוק הזכות לקבורה אזרחית ב-1996. יותר מ-20 שנה חלפו מאז ובישיבה הזאת אנחנו מבקשים לבדוק את אופן יישומו של החוק, האם הוא התקדם, לפחות מאז דוח המבקר שמעיד על כשלים רבים בדרך ליישום החוק. נפתח בעיקרי הדוח שבעקבותיו אנחנו מקיימים את הישיבה. ליאורה שמעוני, סמנכ"לית ומנהלת החטיבה במשרד מבקר המדינה, בבקשה.

<ליאורה שמעוני:>
בוקר טוב. בשנת 1996 חוקקה ממשלת ישראל את חוק הזכות לקבורה אזרחית חלופית, חוק שהוא באמת מהווה איזושהי מהפיכה אולי בתפיסה של זכות האדם לקבוע לגבי עצמו היכן הוא רוצה להיקבר, איך הוא רוצה להיקבר לפי השקפת עולמו האישית - - 
היו"ר שלי יחימוביץ:

או לחילופין אם הוא לא יהודי.

ליאורה שמעוני:

- - כן, החוק גם מאפשר לא רק להיקבר לפי השקפת עולם, הוא מתייחס גם למי שהוא יהודי מסופק ובעצם בכך הוא נותן איזה שהוא פתרון לכל מי שלא נמצא לו פתרון עד אז. מאז חלפו 21 שנה ומה שאנחנו הצבענו עליו בדו"ח הביקורת שלנו הוא שיש כאן גרירת רגליים משמעותית מאוד, אוזלת יד שמביאה לידי כך שאין מענה למי שרוצה באמת ליישם את החוק, עוד לא ניתן לו פתרון נגיש ויעיל כדי לכבד את רצונו. מה שהיה נכון לאותה העת שסיימנו את הדו"ח, שזה היה ממש לא מזמן, לפני חצי שנה במאי 2017, הצבענו על כך שעד 2020 יחסרו במדינת ישראל למעלה מ-3,000 מקומות קבורה וזה לפי הערכה שעשה המשרד, אבל אם מנתחים את המספר הזה קצת יותר לעומק רואים שהמספר הוא קצת יותר בעייתי משום שיש בית עלמין אזרחי שהוקם בבאר שבע ושיש בו הרבה מאוד מקומות פנויים. יש בו בערך 7,000 מקומות פנויים, לעומת זאת לכל אזור ירושלים אין ולו מקום אחד משום שהיה צריך לקום שם פתרון ולתת מענה לקבורה אזרחית אבל הפתרון הזה לא הופעל.

<היו"ר שלי יחימוביץ':>
מה גרם לזה שבבאר שבע יש בית עלמין גדול עם הרבה מקומות ובמקומות אחרים לא?

<ליאורה שמעוני:>
מה שהיה צריך לעשות המשרד לשירותי דת, על פי החוק, כל תחום הקבורה האזרחית נמצא תחת האחריות של השר לשירותי דת, המשרד לשירותי דת אמור היה להכריז על בתי העלמין, מאז הוא לא הכריז על בתי העלמין. אמנם הוא נתן רישיונות פה ושם לכל מיני בתי עלמין לקבור קבורה אזרחית, נתן לחברות קבורה רישיונות לקבור בקבורה אזרחית, אבל בפועל הוא לא הכריז על בית עלמין. למשל, היה צריך לקום בית עלמין גדול מאוד בברקת, בית העלמין שאמור לשרת גם קבורה דתית וגם קבורה חילונית, אבל בית העלמין הגדול הזה לא הוקם. וכן היו צריכים לקום עוד כמה בתי עלמין גדולים שהוצעו לקום בהמשך. נכון להיום לגוש דן אין מענה. מי שרוצה להיקבר בקבורה חלופית מגוש דן צריך לעשות את זה כנראה בבאר שבע או באזור עמק חפר - -

<היו"ר שלי יחימוביץ':>
אלא אם כן הוא מתגורר בכפר סבא או בהרצליה.

<ליאורה שמעוני:>
- - אלא אם כן הוא ישלם הרבה מאוד כסף במקומות כמו כפר סבא ומקומות אחרים - - 

<היו"ר שלי יחימוביץ':>
שם יש בתי עלמין אזרחיים.

<ליאורה שמעוני:>
כן, אבל שמה, צריך לדעת שאדם זכאי לקבורה במימון של המדינה, זה לא על חשבונו האישי. כאשר הוא רוצה, הוא זכאי למימון של המדינה כאשר הוא נקבר במקום מגוריו. אם הוא נקבר במקום אחר הוא צריך לממן את זה, אלא אם כן, כמו למשל בבאר שבע, ששם הוא לא יצטרך כי המשרד הגיע שם לאיזה שהוא הסדר ששם לא צריך לשלם בעבור הקבורה הזאת. גם אזור חיפה והצפון נמצא כיום בבעיה משום שהמקומות שם הולכים ומתדלדלים, ממש נמצאים שם על האחוזים הבודדים של מקומות פנויים. בסופו של דבר אפשר לומר שלמרבית אזרחי מדינת ישראל, אם הם רוצים להיקבר בקבורה חלופית, תהיה בעיה. 

אנחנו הצבענו על כמה וכמה כשלים בנושא הזה. אולי אני אזכיר עוד דבר אחד שמראה על ההשתרכות ארוכת השנים בנושא של הקבורה האזרחית. אני רוצה לתת דוגמה, בהחלטת ממשלה משנת 2000 נקבע שבכל בית עלמין חדש או מורחב יוקצה שטח לקבורה אזרחית. רק בשנת 2006, אחרי שש שנים, הצליחה המועצה הארצית, שהיא זו שאמורה לאשר את תכניות התמ"א, לאשר את ההמלצה הזאת. משנת 2006 לקח שמונה שנים, עד שנת 2014, שאז החליט מינהל התכנון לכלול את השינוי בתוך התמ"א. אחרי שמינהל התכנון עשה את זה, במרץ 2015, החליטה המועצה הארצית לאמץ את ההחלטה של השינוי ולהעביר את זה לאישור הממשלה. כל שינוי שנעשה בתמ"א מהסוג הזה צריך להגיע בסופו של דבר לאישור הממשלה. דהיינו, משנת 2000 ועד לשנת 2015 , לקח כאן חמש שנים עד אשר זה הגיע לאישור של המועצה כדי להכניס את זה לאישור של הממשלה. אבל, מה שאנחנו ראינו שמאז שלוש פעמים הנושא הזה אמור היה לעלות בממשלה, שלוש פעמים הוא גם ירד מסדר היום ובפעם האחרונה, במרץ 2016 ביקש המנכ"ל לשירותי דת להוריד שוב את הנושא הזה מסדר היום בנימוק שבהסכם הקואליציוני נקבע שיש להקים ועדה לקבורת שדה שתבחן את כל סוגיית הקבורה בישראל.

<היו"ר שלי יחימוביץ':>
מה זה קבורת שדה?

<ליאורה שמעוני:>
קבורת שדה זו הקבורה שנעשית בקרקע, קבורת סנהדרין זו קבורה שנעשית בכוכים. אז החליטו לכלול גם את הנושא של הקבורה החלופית יחד עם הקבורה בכלל, לראות את הכל בתמונה כוללת. אפשר לראות את זה גם במובן חיובי, שאתה יכול לראות משהו בצורה מערכתית. אבל מצד שני, כאשר כבר יש המלצה של המועצה, שלקח לה כל-כך הרבה שנים עד שהיא התגבשה, להגיד בסופו של דבר 'אוקיי, נעביר את זה עכשיו להחלטה כוללת', וההחלטה הכוללת הזאת מתעכבת בעצמה, הביאה לידי כך שגם הנושא של הקבורה האזרחית, למרות שכבר יש המלצה של המועצה הארצית, היא עדיין נמצאת בהשהיה עד אשר ההחלטה הכוללת תסתיים. אולי עוד כמה מילים, צחי רק יזכיר עוד כמה אמצעים. 

<היו"ר שלי יחימוביץ':>
צחי בובליל, מנהל אגף, בבקשה.

<צחי בובליל:>
לעניין של עבודת מטה שנעשתה, אז הבעיות של תיאומים, סמכויות, תקציבים, בעיות שכבר היו ידועות ובעקבותיהן, ב- 2014, קמה ועדת מנכ"לים שהייתה אמורה להגיש המלצות, הוועדה הזאת הקימה גם צוות שאמור להגיש המלצות אחרי 120 יום, אבל הם לא הגיעו להסכמות ולא הוגשו מסמכים. שנתיים וחצי מאז שקמה הוועדה הזאת היא לא נשאה פירות כלל. 

<היו"ר שלי יחימוביץ':>
מי היו הנציגים בוועדה?

<צחי בובליל:>
בראש הוועדה עמד מנכ"ל המשרד לשירותי דת.

<ליאורה שמעוני:>
היו נציגים של משרד המשפטים, של משרד האוצר. בצוות שהוקם בעקבות ועדת המנכ"לים היו גם נציגים של רמ"י ושל מינהל התכנון, כל הגורמים שבעצם אמורים לקבל את ההחלטה בסופו של דבר.

<היו"ר שלי יחימוביץ':>
טוב, מי שמעוניין לדבר שיעביר לנו בבקשה פתק עם פרטיו, שם ותואר. המשרד לשירותי דת. מי מייצג את המשרד?

<עודד פלוס:>
אני, מנכ"ל המשרד. 

<היו"ר שלי יחימוביץ':>
אז תציג את עצמך.

<עודד פלוס:>
עודד פלוס, מנכ"ל המשרד לשירותי דת. 

<היו"ר שלי יחימוביץ':>
בבקשה, עודד.

<עודד פלוס:>
טוב, אני רוצה להתייחס לכל הנקודות וגם - - -

<היו"ר שלי יחימוביץ':>
כמה שנים אתה המנכ"ל?

<עודד פלוס:>
שנתיים וחצי. ככה, אני חושב שאפשר לקבוע, לא יודע שהמבקר חולק על זה, ניתן לקבוע באופן קטגורי שאין אדם שמעוניין להיקבר בקבורה אזרחית ולא נקבר. זאת אומרת, אנחנו לא שומעים, לשמחתנו, שיש מצבים מסוימים שאנשים נמצאים בבתי חולים בהיעדר פתרון.

<אורלי ארז לחובסקי:>
זה לא נכון, אגב.

<עודד פלוס:>
סליחה, סליחה - - -
<היו"ר שלי יחימוביץ':>
אנחנו מיד נאפשר לשאר הדוברים לדבר.

<עודד פלוס:>
עכשיו, אין ספק שלכל כלל יש חריגים, יש יוצאים מן הכלל, יש אנשים שמתעקשים על מקום מסוים, אבל אני מדבר עכשיו באופן כוללני - - -

<היו"ר שלי יחימוביץ':>
אני אשאל אותך עכשיו שאלה קונקרטית. אדם שנפטר חלילה וחס בבת ים. איפה הוא ייקבר בקבורה אזרחית?

<עודד פלוס:>
אם גבירתי תרשה לי אני אענה על כל השאלות, אני לא הולך לפספס שום שאלה, בסדר? 

<היו"ר שלי יחימוביץ':>
כן, אבל בכל זאת, פתחת במשפט פרובלמטי, 'אין אדם שרוצה להיקבר בקבורה אזרחית ולא יכול'.

<עודד פלוס:>
עובדה. גבירתי לא שמעה על איזה שהוא מישהו שמתלונן, הגיע לתקשורת, שמישהו נמצא במקרר של בית החולים ואי אפשר לשחרר אותו. 
<אורלי ארז לחובסקי:>
כן, כן.

<עודד פלוס:>
שנייה, אם גבירתי תיתן לי תאמיני לי - -

<היו"ר שלי יחימוביץ':>
תאמין לי שאני אתן לך את כל הזמן שבעולם, פשוט אמרת ואני מנסה להבין את המשפט, אני יודעת על הרבה מאוד אנשים שביקשו להיקבר בקבורה אזרחית ואכן מצאו פתרון, אבל הפתרון הזה הוא עולה ממון רב או בנסיעה למקום רחוק.
<עודד פלוס:>
אם גבירתי תרשה לי אני אגיע לכל, באמת, אני רוצה לעבוד באופן סדור. עכשיו אני רוצה לדבר על מי מבקש להיקבר בקבורה אזרחית , וזו שאלה מאוד מאוד חשובה. יש יהודים שמבקשים טקס שונה. באים ואומרים, 'אנחנו רוצים לנגן', 'אנחנו רוצים הספד של אישה', 'אנחנו רוצים להיקבר בארון' - - -

<אורלי ארז לחובסקי:>
הספד אישה מותר בכל מקום

<עודד פלוס:>
את תפריעי לי בכל שנייה?
<אורלי ארז לחובסקי:>
הספד אישה זה משהו שמותר לפי החוק.

<היו"ר שלי יחימוביץ':>
סליחה, מה שמך? 
<אורלי ארז לחובסקי:>
שמי אורלי ארז לחובסקי.

<היו"ר שלי יחימוביץ':>
אורלי, אני מבקשת ממך לא להפריע.
<עודד פלוס:>
אנחנו הצלחנו, בעבודה די מאומצת מול חברות הקדישא והמועצות הדתיות שמטפלות בקבורה, להוביל אותם לקו חשיבה פתוח. זאת אומרת שכל בן-אדם שמבקש להיקבר לפי טקס שהוא מעוניין לערוך, מאפשרים לו. אני אתן דוגמה למשל, מקרה שאני שמעתי - - -

<היו"ר שלי יחימוביץ':>
אתה מתכוון שבתוך בית עלמין - -

<עודד פלוס:>
בתוך בית עלמין יהודי - - -

<היו"ר שלי יחימוביץ':>
- - יהודי אפשר לבחור את טיב הטקס?

<עודד פלוס:>
כן, אנחנו מדברים על יהודים. יש כאלה אפילו, עוד פעם, הם די חריגים, שמאפשרים אפילו לקבור בארון. אני רוצה לספר סיפור שקרה לא מזמן. השר יעקב נאמן נפטר והוא נקבר בחלקה של הפרושים בירושלים, אלה האולטרה אורתודוקסים בירושלים. אני שמעתי את הבנות שלו, אמנם לא מכלי ראשון אלא מכלי שני, שהיו בהלם כמה פתיחות אותה חברה קדישא גילתה לבקשות שלהן. הבנות שלו הן אורתודוקסיות מודרניות והן רצו דברים מסוימים שהפרושים לא מאפשרים בדרך כלל, זאת אומרת הן חשבו שהם לא יאפשרו והם אפשרו. זאת אומרת זה מדבר - - -

<היו"ר שלי יחימוביץ':>
אני מנסה להבין מה אתה אומר. אתה אומר שאין צורך בבתי עלמין שדה?

<עודד פלוס:>
לא, אני לא אמרתי. אני לא אמרתי. אני אמרתי - - -

<היו"ר שלי יחימוביץ':>
כי הכול כל-כך טוב, חופשי, בבתי השדה - - -

<עודד פלוס:>
לא, אני לא אמרתי את זה.

<היו"ר שלי יחימוביץ':>
אוקיי.

<עודד פלוס:>
מה שבאתי ואמרתי שברגע שאנחנו באים ומנסים לנתח את הצורך, ומנסים לראות מי צריך את השירות הזה, אז אם אני יודע להוביל את חברות הקדישא לסובלנות, לפתיחות - - -

<אורלי ארז לחובסקי:>
חברות הקבורה, לא קדישא. 
<עודד פלוס:>
כן, חברות הקבורה.

<היו"ר שלי יחימוביץ':>
קדישא זה רק חלק מהחברות.

<עודד פלוס:>
כן, אוקיי, חלק זה חברות קדישא וחלק המועצות הדתיות, ויש גם כמה שהם חברות כלכליות. אם אני יודע להוביל אותם לפתיחות ולנכונות לפתוח את הטקס לקהל הרחב, נקרא לזה כך, זה מוריד את הצורך. אני לא אמרתי שזה מבטל את הצורך, זה מוריד את הצורך. איפה המסה? יש מסה שהולכת וגדלה, אלה אותם יהודים לפי חוק השבות שעלו לארץ והם לא מקבלים מענה גם אם הם נוצרים לפי אמונתם, בבתי העלמין של העדות הלא-יהודיות הם לא מקבלים מענה, מכל מיני סיבות, ולשם אנחנו מכוונים. אני רק רוצה להמחיש איזו דוגמה שאני ראיתי. אני הייתי בביקור בבית העלמין של גבעת ברנר. זה בית עלמין שמופעל ע"י חברה פרטית - -

<היו"ר שלי יחימוביץ':>
שכבר אין בו מקום.

<עודד פלוס:>
הולך להסתיים המקום. מינהל מקרקעי ישראל עובדים עכשיו, יש להם שטח שאפשר להתרחב עליו. ושמעתי סיפור - - -

<היו"ר שלי יחימוביץ':>
אתה אומר שבית העלמין בגבעת ברנר יורחב?

<עודד פלוס:>
הוא יורחב. כן. יש כבר הליכים שהחברה שמפעילה אותו ומינהל מקרקעי ישראל יודע ומינהל התכנון יודע, אנחנו מקיימים ישיבות בעניין הזה. רואים את ההבדל. ליד בית העלמין של גבעת ברנר יש את בית העלמין של הקיבוץ וסיפר לי מנהל בית העלמין שבאה אליו אישה שאביה היה אחד מלוחמי הפלמ"ח והיא ביקשה לקיים לו טקס של קבורה אזרחית, והיא שאלה 'איפה אתם הולכים להקצות את המקום?' והם אמרו לה, 'הנה פה במקום הזה', אבל היא אומרת 'אבל אבא שלי יהודי. למה אתם קוברים אותו בין אנשים שעם צלבים? יש כאן אנשים שעל הקבר שלהם יש צלב. אני לא רוצה שאבא שלי ייקבר במקום כזה'. ובאמת, בעקבות הבקשה הזאת פתחו בגבעת ברנר איזו שהיא חלקה שהיא מוגדרת רק ליהודים. הם קוברים שם רק יהודים. זאת אומרת - - -

<היו"ר שלי יחימוביץ':>
עודד, זה סיפורים מאוד מעניינים, אנחנו באמת לא בדיון של אנקדוטות, כל אחד פה יכול לספר אנקדוטה - - -

<עודד פלוס:>
לא, לא, לא. סליחה, ברגע שאנחנו מנסים לאמוד צרכים אנחנו צריכים לדעת, כמשרד, למה אנחנו צריכים להיערך, אנחנו צריכים - - -

<היו"ר שלי יחימוביץ':>
סליחה, לא מקובל עליי. אתה לא אומד צרכים על פי סיפורה הנוגע ללב של אותה אישה ועל פי הפתרון שניתן לה אד-הוק. אתה אומד צרכים בסקר מאוד יסודי ורציני של הצורך בקבורה אזרחית, כמה רוצים או כמה צריכים להיקבר בקבורה אזרחית, מה המענים הצפויים והקיימים. אתה יודע, המשרד לא עובד בכיבוי שריפה פה ושריפה שם. הייתי מאוד רוצה לקבל ממך תשובות מערכתיות למצב עכשיו. אין לי, שלא תחשוב חלילה שאני תוקפת אותך או כל דבר אחר, אני רוצה לדעת איך מיושם החוק לזכות לקבורה אזרחית ע"י המשרד שאמון ביישום החוק הזה. זו כל שאלתי המאוד צנועה.

<עודד פלוס:>
אני חשבתי שאם יינתן לי זמן אני אגיע לכול. עכשיו, למה אמרתי את כל ההקדמה הזו? גם בדו"ח מבקר המדינה יש שלושה מספרים, כי גם הם לא יודעים, אף אחד לא יכול לדעת כמה אנשים, באמת, בכל זמן נתון, רוצים להיקבר בקבורה אזרחית.

<היו"ר שלי יחימוביץ':>
אפשר לבדוק על סמך העבר ועל פי הגידול באוכלוסייה.
<עודד פלוס:>
לא, לא. יש כאן שינוי בתפיסות של האנשים. זה מסוג הדברים שקשה לדעת. אז יש שלושה מספרים שאנחנו ראינו בדו"ח מבקר המדינה. אנחנו מתחברים, לאור הדברים שאמרתי, למספר הנמוך שמדבר על 6%. יש שם 6%, מה שהגברת אמרה לגבי 3,000, היא מדברת על ביקוש של 6%.

<היו"ר שלי יחימוביץ':>
6% מכלל הנקברים?

<עודד פלוס:>
מכלל האוכלוסייה - - -

<היו"ר שלי יחימוביץ':>
זה הרבה 6%. מספרים גדולים.

<עודד פלוס:>
נכון, אוקיי. אנחנו מדברים על מספרים - - -

<ליאורה שמעוני:>
היום התפיסה מקובלת בציבור, סליחה שאני קוטעת אותך, אבל זה חשוב, כאשר הציבור יודע שקבורה אזרחית חלופית נעשית במימון של המדינה, שזה בדיוק אותו הדבר כמו קבורה דתית, אז זה יכול להביא לידי כך שהביקוש יעלה. כרגע ההנחה בציבור שזה לא - - -

<היו"ר שלי יחימוביץ':>
בסדר, ליאורה, הבנתי. תודה. אני אכוון אותך למשהו יותר קונקרטי. בכמה תוקצבה על ידי המשרד שלכם קבורה אזרחית לעומת קבורה מסורתית יהודית?
<עודד פלוס:>
אוקיי. כיוון שאנחנו מוגבלים בתקציב בקבורה יהודית, אנחנו מתקצבים 10 מיליון שקלים בשנה לשיפור החזות של בתי העלמין. 
<היו"ר שלי יחימוביץ':>
כללי.
<עודד פלוס:>
לכל הארץ, לכל ה- 600 גופי קבורה בכל 1,200 בתי העלמין. 
<היו"ר שלי יחימוביץ':>
טוב, זה בדיחה, זה כסף קטן. 

<עודד פלוס:>
ולכן אנחנו הגבלנו את עצמנו ואנחנו נותנים רק לבתי עלמין שקוברים 100 בשנה. לכל בתי העלמין הגדולים אנחנו לא נותנים כסף. 

<היו"ר שלי יחימוביץ':>
לגדולים לא נותנים כסף ולקטנים כן?
<עודד פלוס:>
כן. כי הגדול, יודע לייצר לעצמו את המבנה הכלכלי שבאמצעותו הוא יודע, אפשר לקיים על זה ישיבה ארוכה לגבי המימון הצולב, איך בכלל עובדת כל המערכת של בתי העלמין, כל הקבורה הרוויה וכל זה. זה סיפור בפני עצמו, ותיכף אני אגיע אליו בהקשר של - - -
<היו"ר שלי יחימוביץ':>
אתה יכול לספק לנו אחוזים של קבורה יהודית לעומת קבורה אזרחית?
<עודד פלוס:>
מה?
<היו"ר שלי יחימוביץ':>
אחוזי מימון מתוך - - -
<עודד פלוס:>
זה לקבורה הרגילה. אנחנו הולכים לתת, זה כסף שקיבלנו מהאוצר, 14 מיליון שקל. 
<קריאה:>
הולכים לתת.

<עודד פלוס:>
כן. ותכף אני אסביר מה מונע מאיתנו לחלק את הכסף עכשיו.
<היו"ר שלי יחימוביץ':>
זה תוקצב, ב- 2017 זה מתוקצב?
<עודד פלוס:>
יש לנו את הכסף בתקציב. אוקיי?
<היו"ר שלי יחימוביץ':>
בתקציב 2017?
<עודד פלוס:>
בתקציב המשרד. כן, כן.
<היו"ר שלי יחימוביץ':>
אבל תקציב 2017 נגמר, אתם תהיו בתת ביצוע.
<עודד פלוס:>
יש לנו את זה, אנחנו יודעים להעביר לשנה הבאה.
<היו"ר שלי יחימוביץ':>
אתם יודעים להעביר?
<עודד פלוס:>
כן. אני תכף אסביר מה העניין. ובנוסף, עשינו משהו שלא היה עד היום. אנחנו קיבלנו כסף שהוא קצת מתעכב כרגע בוועדת הכספים, 90 מיליון שקל לעידוד הקבורה הרוויה. בגלל המורכבות של קבורה רוויה, רק בשביל לסבר את האוזן, קבורה רוויה זו אותה קבורה שאפשר לראות מהכביש בירושלים, כל המבנים האלה, מה שאפשר לראות בכביש 5, את בית העלמין "ירקון" - - -
<היו"ר שלי יחימוביץ':>
כמה מה-90 מיליון האלה ייועדו לקבורה אזרחית?
<עודד פלוס:>
יפה. עד היום היה סיבוב בזמנו שנתנו 70 מיליון לעידוד קבורה רוויה, באותו סיבוב, זה היה הרבה לפני תקופתי, הקבורה האזרחית לא יכלה להשתתף ולא יכלה להגיש בקול קורא. היום, ב-90 מיליון, גם הקבורה האזרחית יכולה להגיש.
<היו"ר שלי יחימוביץ':>
למה היא לא להגיש קול קורא?
<עודד פלוס:>
זו הייתה אז המדיניות, כי רצו לעודד, כי הם לא קברו בקבורה אזרחית והם היו פחות, אני מדבר על משהו כמו לפני שש-שבע שנים - - -
<היו"ר שלי יחימוביץ':>
אבל זה כבר היה שנים רבות אחרי החקיקה.
<עודד פלוס:>
נכון. זאת הייתה ההחלטה - - -
<היו"ר שלי יחימוביץ':>
כלומר ההנחיה הייתה מנוגדת לחקיקה.
<עודד פלוס:>
היא לא הייתה מנוגדת כי ניסו לאמוד את הביקושים. רוב הכסף, אם לא כל הכסף, הלך לתל-אביב, הלך ל - - - של תל-אביב, לאותם מבנים שרואים בבית העלמין "ירקון". מבנים מאוד מאוד יקרים, כל מבנה כזה זה עשרות ומאות מיליונים. אלה מבנים שמכילים המון המון קברים. אני לא יודע אם לגבירתי יצא להיות שם, אבל רק מלהיות שם אפשר להבין באילו סדרי גודל כספי מדובר. הקצו להם בזמנו 70 מיליון שקל כדי לסייע להם כי אלה מבנים מאוד מאוד יקרים ואם לא היו מסייעים להם הכל היה נופל על כתפי הציבור, על מי שמשלם וקונה קבר בחיים.
<היו"ר שלי יחימוביץ':>
תגיד, האם אי פעם, מאז שהחוק נחקק, הכרזתם על איזה שהוא שטח כשטח מיועד לקבורה אזרחית? בין אם בבית עלמין ובין אם חלקה אזרחית.
<עודד פלוס:>
אני אסביר. לפי התקנות, באו והגדירו. צירפו אליהם מפה שבה חילקו את הארץ לארבעה אזורים. היינו אמורים להכריז על ארבעה בתי עלמין אזוריים גדולים, אבל מה? אין דבר כזה. אם אני הייתי והייתי עושה הכרזה, הייתי מייצר איזה שהוא מסלול שהיה מגביל, ולכן אנחנו הלכנו על מסלול אחר שבו אנחנו עוברים מקום-מקום, ואני תכף יכול להציג, הצלחנו עד היום לפתח 22 מקומות - - -
<היו"ר שלי יחימוביץ':>
חלקות. לאו דווקא בתי עלמין ספציפיים.
<עודד פלוס:>
לא. בתי עלמין שבתוכם או שזה בית עלמין לקבורה אזרחית, כמו בנתניה שיש בית עלמין יהודי נפרד, אני משתמש במילה יהודי רק כדי לעשות את ההבחנה.
<היו"ר שלי יחימוביץ':>
כן, בסדר.
<עודד פלוס:>
וליד יש בית עלמין אזרחי. הוא פותח על ידי גורם פרטי שלקח על עצמו את המשימה הזאת. כמו שאמרתי, גבעת ברנר אותו הדבר. בעמק חפר, למשל, יש לו בית עלמין ליד קיבוץ בחן. בית עלמין גדול לקבורה אזרחית. ככה יש לנו 22 מקומות. בתכנית העבודה שלנו קבענו והגדרנו לעצמנו יעד שבכל רבעון אנחנו מכניסים, ויש לי כאן את רשימת אלה שנכנסים ב- 2017 ואלה שייכנסו ב-2018, בכל רבעון אנחנו הולכים להכניס עוד בית עלמין שייתן מענה לקבורה אזרחית
<היו"ר שלי יחימוביץ':>
כמה כבר הוכנסו?
<עודד פלוס:>
יש 22.
<היו"ר שלי יחימוביץ':>
שכבר יש בהם פתרון קבורה אזרחית?
<עודד פלוס:>
כן. גברתי הזכירה הרצליה למשל. יש שם בית עלמין שמנהלת אותו החברה העירונית להרצליה, יש שם בית עלמין אזרחי. יש לצד בית העלמין היהודי יש בית עלמין אזרחי. יש ברעננה, אני תושב רעננה, לצד בית העלמין הרגיל יש בית עלמין אזרחי מאוד מאוד יפה ומטופח, עם המון המון פתרונות. בסך הכול קבורים שם יש שם מאות מקומות וקבורים שם חמישה אנשים, לפחות ביום שאני הייתי. יש בכפר סבא, יש בצפון. 

אני תכף אגע באזורי הביקוש. יש לנו שלושה אזורי ביקוש, אנחנו חייבים לתת להם מענה והוזכרו פה. אני כבר אגיע לזה, אוקיי?
<היו"ר שלי יחימוביץ':>
אם אתה יכול להתכנס לקראת סיום כי בטח יהיו שאלות אליך בהמשך.
<עודד פלוס:>
אין שום בעיה. יש לנו שלושה מקומות שהם אזורי ביקוש והם - - -
<היו"ר שלי יחימוביץ':>
אני רק בכל זאת רוצה הערה לעניין של בתי קברות יהודיים לעומת לא יהודיים וכן לציין שגם בבתי העלמין האזרחיים קבורים יהודים שמבקשים להיקבר בקבורה אזרחית. אתה משתמש ברטוריקה הזאת שהיא קצת משובשת.
<עודד פלוס:>
גברתי צודקת, לכן אני התנצלתי, אני אשמח למצוא מילה אחרת להגדיר את זה ולהגדיר את זה.
<היו"ר שלי יחימוביץ':>
אפשר יהודים דתיים.
<אורלי ארז לחובסקי:>
כן, דתיים. זאת קבורה דתית, הלכתית.

<עודד פלוס:>
זה לאו דווקא דתיים. הלכתית. לצורך העניין, אוקיי. גם לי זה קשה. גבירתי שמה לב שקשה לי להגיד כי באמת הם יהודים לכל דבר ועניין, אנשים שקבורים, חלקם הלא קטן. 
עכשיו אני רוצה לדבר על שלושת אזורי הביקוש. שלושת אזורי הביקוש זה ירושלים, אזור חיפה ותל-אביב. בירושלים יש קרקע שהוקצתה לעמותה שאמורה לפתח את המקום. מי שנמצא בירושלים מבין שעמותה חדשה בלי יכולת כלכלית, קשה לה להרים את מבני הענק האלה. אלה מבנים שעולים, ואני לא יודע - - -

<היו"ר שלי יחימוביץ':>
בניגוד לחברה קדישא, שהיא גם עמותה, אבל היא ותיקה ויש לה איתנות כלכלית.
<עודד פלוס:>
כן, יש לה עוד יתרון שהיא מוכרת לחו"ל. ברגע שאתה מוכר לחו"ל ובירושלים או בארץ ואתה מוכר בכסף גדול - - -
<היו"ר שלי יחימוביץ':>
לא רק לחו"ל, גם אזרחי ישראל קונים קברים.
<עודד פלוס:>
כן, אבל המחירים בחו"ל הם הרבה יותר גבוהים. זאת אומרת, אומרים "עניי עירך קודמים" אז עניי עירך זה קודם כל אנשי ירושלים, אחרי זה זה כל הארץ, אנשים שרוצים להיקבר בירושלים, ואחרי זה זה אנשי חו"ל שמעוניינים. וזה מאפשר להם את המבנה הכלכלי, לייצר ולהשקיע מאות מיליונים. ברור לנו שלקבורה האזרחית, שהיא רק עכשיו בחיתוליה, קשה לה להרים את המטלה הזאת. 
אנחנו ישבנו עם האנשים האלה, עם אנשי העמותה, ואני חייב לומר לשבחם שהם באו ואמרו: 'אנחנו מודעים לקושי שלנו, אבל אנחנו רוצים, אנחנו נסכים שחברה קדישא תיקח על עצמה את הבנייה ותיתן לנו את ההפעלה, אנחנו נפעיל בעבורם'. הם יבנו, הם ישקיעו את ההשקעות. ראינו שגם חברות הקדישא הרגילות מהססות. אנחנו לקחנו את זה, וזה אחרי הדו"ח, השקענו 300 אלף שקל בתכנון והוצאת היתר לקבורה אזרחית. אנחנו נמצאים בשלבים סופיים לפני קבלת היתר. בשלב הראשון, גם לנו את המשאבים הגדולים האלה להשקיע, ההיתרים מדברים על 370 מקומות. אנחנו חושבים שזה ייתן מענה לתקופת הזמן הקרובה, למרות שבהחלט יכול להיות, אני מסכים עם מה שאמרה נציגת המבקר, שברגע שיהיו פתרונות אז יכול להיות שיגדלו הביקושים. זה כרגע מה שאנחנו יכולים לתת בירושלים ויש לנו תכניות עתידיות. אנחנו רוצים להאמין שחברות הקדישא כן יתחברו איתנו לזה והם יבינו שיש כאן איזה שהוא פלח שוק שצריכים לתת לו מענה. 
<היו"ר שלי יחימוביץ':>
כלומר, מבחינתכם אם יהיה שינוי מהותי בגישה של חברה קדישא, כך שהם עצמם יוכלו לספק קבורה אזרחית, זה סוג של פתרון?
<עודד פלוס:>
כן. יש אפילו החלטה מאוד מאוד מבחינתי מהפכנית, של מועצת הרבנות הראשית, שעד היום הייתה ככה סגורה, כי אמרו 'מה לכם ולקבורה אזרחית? חלקם הם אנשים שהם לא יהודים על פי ההלכה', ויש איזו שהיא פתיחות והם אמרו 'תקימו איזה שהוא גוף. אנחנו מאפשרים לכם. תקימו איזה סוג של גוף-בת ודרכו תעשו את זה', אבל מבחינת המשאבים הם יוכלו להשתמש במשאבים שהם צברו.
<היו"ר שלי יחימוביץ':>
עודד, אנחנו - - 
<עודד פלוס:>
אני רק רוצה עוד שני המקומות שאמרתי שהם אזורי הביקוש. המקום השני זה אזור תל-אביב, זה בית העלמין "ירקון", מה שאנחנו קוראים פתח תקווה, הוקצה שטח לקבורה אזרחית. גם להם אין יכולת לפתח. גם פה וגם בירושלים נכנסים אותם 14 מיליון שאמרתי. אנחנו נמצאים כרגע על סף פרסום קול קורא להערות הציבור. עברנו ויה דולורוזה מאוד מורכבת מול משרד המשפטים, כדי לנסח את זה. 
למען האמת, אנחנו רצינו לעשות בהתחלה מהלך אחר. אנחנו רצינו להעביר החלטת ממשלה ולייעד את 14 המיליון לאותם שלושת אזורי הביקוש. להגיד, 'האחרים מסתדרים. ניתן להם את זה'. קיבלנו תשובה משפטית שזה לא שוויוני, אנחנו חייבים לעשות את זה בהליך של תבחינים, לאפשר גם במקומות באזורי הביקוש, לא רק כאלה שיש להם את הקרקע, אולי יש כל מיני גופים, למשל בית העלמין בבאר שבע שמנסה להתרחב, יש עוד קבוצות כאלה שמעוניינות. אנחנו מאמינים שברגע שייכנס להם הכסף, אם אני יודע לזהות את התבחינים, אנחנו מעריכים את הפיתוח שלהם ב-8 מיליון שקל, שייתן להם לפחות את הסטארט הראשוני. אני מאמין שמתוך הכסף, בגלל שהם באזורי ביקוש, הם יקבלו, אני לא רוצה להתחייב, אבל באזור ה-4 מיליון, זאת אומרת שאולי זה ייתן להם את אותו סטארט כלכלי כדי שהם יוכלו להתפתח.
<היו"ר שלי יחימוביץ':>
טוב, אז - - -
<עודד פלוס:>
עכשיו רק את המקום האחרון. 
<היו"ר שלי יחימוביץ':>
ממש בקצרה. אנחנו מוגבלים בזמן כי המליאה מתחילה.
<עודד פלוס:>
המקום האחרון הוא אזור חיפה. יש לנו בית עלמין אזורי מאוד מאוד גדול, שנותן מענה לכל אזור חיפה והקריות והוא לאט לאט הולך ומתרחב מבחינת תחום ההשפעה שלו שנקרא תל-רגב. זה בית עלמין שלנו, זאת אומרת זה בית עלמין שמנוהל על ידי מועצת בתי עלמין. שם יש 50 דונם לקבורה אזרחית. אם אנחנו מדברים על צפיפות בתל-רגב של 700 מקומות לדונם, אנחנו מדברים על 35 אלף מקומות קבורה.
<היו"ר שלי יחימוביץ':>
איפה זה תל-רגב?
<עודד פלוס:>
תל-רגב נמצא באזור רכסים, באזור צומת סומך, הכביש העוקף מצומת יגור לצומת סומך. בית העלמין גדול, של חיפה ושל הקריות ושל טירת הכרמל ונשר. זה בית עלמין שלנו. אנחנו עכשיו הלכנו על איזה שהוא מהלך, יש שם 50 דונם, מבחינתנו זה הולך להיות בשורה. אנחנו נתנו הוראה למועצת בתי עלמין, שאני אחראי עליה, להיכנס לעניין הזה, לתת קודם עזרה ראשונה. אנחנו נותנים עזרה ראשונה. כבר יש מכרז, עם קבלן שיכול לעלות לשטח ולפתח, אחר-כך אני אגיד לגברתי את המספר, כמה אלפי קברים. 2,100 מקומות קבורה בשלב הראשון, ובמקביל לעשות מכרז לחברות הקבורה, לא ניכנס לזה, אני קודם כול נותן עזרה ראשונה כדי שיהיה מענה ובמקביל אני הולך לעשות מכרז על 20 דונם, ארבע קבוצות של 5 דונם כל אחת, וזה לדעתי אמור לתת מענה.
<היו"ר שלי יחימוביץ':>
עודד, תגיד, כמה זמן אתה בתפקידך? שנתיים וחצי, מה מנע מכם לעשות את זה בשנתיים וחצי האלה? למה כל מה שאתה מפרט הוא עתידי?
<עודד פלוס:>
אני אגיד לגברתי. למעשה הכדור לא רק בידיים שלנו. זאת אומרת צריך להבין שאם אני למשל בא לעיר מודיעין ואני אומר, 'יש לכם שטח. בואו תפתחו את בית העלמין האזרחי שלכם לטובת כל האזור', אומר לי ראש עיריית מודיעין: 'אני לא רוצה, יש לי הרי את האנשים שלי, הקמתי בית עלמין בשביל התושבים שלי, אני לא רוצה לפתוח את זה לכולם'. מה שאמרה הגברת לגבי הפתיחות של באר שבע. יש עניינים של מינהל התכנון, גם אם יש קרקע צריך לעבור - - - נאמר פה משהו, שאני כאילו מעכב את תיקון 7 לתמ"א 19, זה כי אני רוצה להוריד צפיפויות. הצפיפויות היום, לבנות בית עלמין בצפיפות של 1,500 מקומות לדונם, זה לבנות את המבנים הענקיים האלה ואני רוצה לרדת. יש את מינהל מקרקעי ישראל. דיברנו למשל על עמק חפר, יש שטחים שהם זמינים, אבל מינהל מקרקעי ישראל עשו סקר, אנחנו נמצאים איתם בקשר מתמיד, לגבי שלושה מקומות, גבעת ברנר, שדיברנו עליו, על עמק חפר ועל הזורעים באזור טבריה. אנחנו נמצאים באיזה שהוא - - - 
<היו"ר שלי יחימוביץ':>
אני מחזירה אותך אל השאלה הראשונה ששאלתי אחרי שאמרת שאין אדם שרוצה להיקבר בקבורה אזרחית ואינו יכול. אדם שנפטר בבת ים, אותה שאלה ששאלתי בהתחלה, והוא רוצה להיקבר קבורה אזרחית. מה הוא עושה? איפה הוא יכול להיקבר?
<עודד פלוס:>
למשל, גבעת ברנר נותן לו מענה, גם באר שבע נותן לו מענה. אני חייב לומר - - -
<היו"ר שלי יחימוביץ':>
גבעת ברנר קצת רחוקה מבת ים.
<עודד פלוס:>
בכלל לא, זה רחובות. גבעת ברנר זה רחובות. בת ים רחובות, היום זה קל, כביש 431 זה 10 דקות. להגיע מתל-אביב, מחולון, לירקון דרך איילון זה הרבה יותר מסובך מאשר - - -
<ליאורה שמעוני:>
אני חייבת להפריע, בפרסום שלכם, עם הלוגו שלכם כתבתם 'לא נותרו מקומות פנויים' בגבעת ברנר".
<היו"ר שלי יחימוביץ':>
לא, הוא אמר שזה - - -
<ליאורה שמעוני:>
לא, אבל את זה הוא הולך לפתח, אבל נכון להיום. 
<עודד פלוס:>
ברגע השטח משוחרר הם יודעים להיכנס לעבודה. זו חברה שעובדת בצורה יעילה מאוד - - -
<היו"ר שלי יחימוביץ':>
לא, נראה לי שדווקא בגבעת ברנר קיבלנו תשובה משביעת רצון.
<עודד פלוס:>
אפשר רק מילה אחת לסיכום? 
<היו"ר שלי יחימוביץ':>
לא, לא, לא. אני מפסיקה אותך.
<עודד פלוס:>
נקודה אחרונה.
<היו"ר שלי יחימוביץ':>
אמרת חמש נקודות אחרונות.
<עודד פלוס:>
אז אחרונה-אחרונה.
<היו"ר שלי יחימוביץ':>
כן.
<עודד פלוס:>
יש בית עלמין שהיה אמור לתת לנו מענה והיה אמור לתת לנו לנשום באזור המרכז, בית העלמין ברקת. בית העלמין גדול, של 320 אלף מקומות קבורה, שהיה אמור להיות - - - אנחנו תקועים שם. גבירתי שאלה למה אנחנו לא מצליחים, יש וטו של ראש המועצה האזורית, סוסן, שהוא בא ואומר, יש תב"ע, יש מנהלה שעובדת כבר כמה שנים, אנחנו נמצאים איתם בבית משפט, שלשום היינו צריכים להיות בוועדת ערר. אני חייב לספר סיפור קטן - - -
<היו"ר שלי יחימוביץ':>
לא. לא. אני מבקשת, עודד. תודה רבה, תודה רבה. סיפורים קטנים אנחנו אחר-כך נספר מסביב למדורה.
<עודד פלוס:>
סיפור קטן על עניין גדול.

<היו"ר שלי יחימוביץ':>
מינהל מקרקעי ישראל פה? בבקשה, תציג את עצמך. 
<אריאל מזוז:>
שמי אריאל מזוז, מנהל אגף עסקות במינהל מקרקעי ישראל. 
<היו"ר שלי יחימוביץ':>

אם אה יכול לתת לנו התייחסות קצרה למה שנאמר פה גם מפי נציגת משרד המבקר וגם ממנכ"ל המשרד לשירותי דת.
<אריאל מזוז:>
קודם כל אנחנו פועלים לתת למשרד לשירותי דת מעמד של רגולטור בנושא של הקצאות, כי היום המצב הוא שיש לנו החלטת מועצה אחת להקצאה לרשויות מקומיות, שההחלטה הזאת למעשה קובעת שאני נותן חוזה חכירה לרשות המקומית ורשות מקרקעי ישראל לא מתערבת מה קורה בשטח. למעשה בין השנים 2015-2016 ישבנו עם המשרד לשירותי דת, עם הסמנכ"ל - - -
<היו"ר שלי יחימוביץ':>
זה מגיע כבקשה של המשרד לשירותי דת, לא כיוזמה שלכם.
<אריאל מזוז:>
לא, כיום זה מגיע כבקשה של רשות מקומית, להקצות לה קרקע לבית עלמין. אנחנו מריצים את הבקשה שלה.
<היו"ר שלי יחימוביץ':>
ברגע שמתקבלת בקשה מרשות מקומית אתם פועלים לשחרור שטח.
<אריאל מזוז:>
נכון. 
<היו"ר שלי יחימוביץ':>
כמה בקשות כאלה תלויות ועומדות?
<אריאל מזוז:>
לא ידוע לי שיש בקשה תלויה ועומדת של רשות.
<היו"ר שלי יחימוביץ':>
כמה בקשות כאלה היו מאז שהחוק נחקק ומולאו?
<אריאל מזוז:>
אני אבדוק, כרגע אני יכול לשלוף ולהוציא, אני אעשה השלמות במהלך היום.
<עודד פלוס:>
הוא מדבר - - - בכל בתי העלמין - - -
<היו"ר שלי יחימוביץ':>

עודד, תודה רבה. הדוברים האחרים יסתדרו בלעדיך.
<אריאל מזוז:>
מה שחשוב, וזה עבודה אינטנסיבית שעשינו בשנתיים האחרונות, וחבל שזה נעצר כי הגענו למצב של הצעה למועצת מקרקעי ישראל לעגן את הסמכויות של המשרד לשירותי דת כמו שמשרד הכלכלה מביא המלצה, יש ועדות, מביאים המלצה ואנחנו מקצים את הקרקע, המלצה של המשרד הרגולטורי, פה הדבר הזה לא יצא לפועל כי כשהנושא הגיע לדיון בהנהלה, כשכבר הכול היה סגור, מסמכים, מה צריך להגיש, בקשות, הכול היה סגור עד הפרט האחרון אפילו עם האגף לעדות במשרד הפנים, כאילו גם הקבורה - - -
<היו"ר שלי יחימוביץ':>
הכול היה סגור ומה קרה אז?
<אריאל מזוז:>
מנהל הרשות אמר בצדק, 'יש ועדת מנכ"לים. לא ראוי - - -
<היו"ר שלי יחימוביץ':>
מה זה מנהל הרשות? ראש הרשות?
<אריאל מזוז:>
ראש הרשות, עדיאל שמרון, בא ואמר, 'לא ראוי שאנחנו נקדם - - -
<היו"ר שלי יחימוביץ':>

רשות מינהל מקרקעי ישראל.
<אריאל מזוז:>
רשות מינהל מקרקעי ישראל, כן, 'לא ראוי שנקדם הצעה למועצה בלי שוועדת המנכ"לים, לפחות, דנה ואישרה את הדו"ח'. כי אני כבר לקחתי את טיוטת הדו"ח ורציתי - - -
<היו"ר שלי יחימוביץ':>
ואז מה קרה אז? 'לא ראוי' ואז מה קרה מול ועדת המנכ"לים?
<אריאל מזוז:>
ואז פנינו למשרד לשירותי דת כדי שיקדם את הנושא, להעלות, לפחות את הטיוטה האחרונה לאותה ועדת מנכ"לים, על-מנת שנוכל - - -
<היו"ר שלי יחימוביץ':>
ועדת המנכ"לים, אני מבינה, כבר לא קיימת. היא פוזרה. זאת הייתה ועדה אד-הוק.
<אריאל מזוז:>
נכון.
<ליאורה שמעוני:>

היא הייתה אמורה - - - 
<היו"ר שלי יחימוביץ':>
שנייה, אני מבקשת לא לעזור לי, אוקיי?
<אריאל מזוז:>
המידע הזה לא היה בעת שהיא פוזרה. אנחנו אמרנו למשרד לשירותי דת, 'בואו, הכול מוכן'. ישבנו שנתיים - - - 
<היו"ר שלי יחימוביץ':>
ברור לך שזה סיפור חלם מזעזע, כן?
<אריאל מזוז:>
נכון.
<היו"ר שלי יחימוביץ':>
הכול אושר, הכול היה סגור. היה דרוש אישור של ועדת מנכ"לים, שכבר לא קיימת, אז אין ממי לבקש אישור בעצם - - -
<אריאל מזוז:>
לא, אני לא אומר שצריך אישור, לפחות ליידע, או להציג - - -
<היו"ר שלי יחימוביץ':>

אז למה שלא פשוט תוותרו על האישור מוועדה שכבר לא קיימת ממילא ופשוט תשחררו את הקרקע הזאת? זה סיפור בלתי סביר.
<אריאל מזוז:>
לא, סליחה, אנחנו לא מעכבים שום קרקע - - -
<היו"ר שלי יחימוביץ':>
לא מעכבים, אבל אמר מנהל הרשות, הכול סגור, 'אני רוצה אישור - - -
<אריאל מזוז:>
ליידע. לא אישור, ליידע.
<היו"ר שלי יחימוביץ':>
אבל אין לו את מי ליידע כי ועדת המנכ"לים הזאת כבר לא קיימת. 
<ליאורה שמעוני:>
היא קיימת.
<היו"ר שלי יחימוביץ':>

קיימת? עדיין קיימת?
<ליאורה שמעוני:>
לפי התשובה של משרד ראש הממשלה, אז כנראה שהיא קיימת - - -
<היו"ר שלי יחימוביץ':>
איפה היא מתרחשת, ועדת המנכ"לים? 
<ליאורה שמעוני:>
אבל היא לא מתכנסת. היא לא פעילה.
<היו"ר שלי יחימוביץ':>
היא התכנסה מתי שהוא במאה האחרונה, או בקדנציה הזאת של הממשלה?
<אריאל מזוז:>
כפי שהמנכ"ל של המשרד לשירותי דת אמר, שלמעשה היו ויכוחים בטיוטה של הדו"ח ואז זה לא עלה לדיון - - -
<היו"ר שלי יחימוביץ':>
איפה זה תקוע עכשיו, ספציפית?
<אריאל מזוז:>
בוועדה הזאת - - -
<היו"ר שלי יחימוביץ':>
אני רוצה שתענה נקודתית, נקודתית על הסוגיה הזאת.
<עודד פלוס:>
הוועדה גיבשה את המסקנות, וברגע שבאנו להחתים - - -
<היו"ר שלי יחימוביץ':>
קיימת, אגב, או לא קיימת?
<עודד פלוס:>
היא לא פוזרה, אוקיי? היא הכינה - - 
<יואל רזבוזוב (יש עתיד):>

בפעם האחרונה הם הציגו לי את הסיכומים. עוד בקדנציה הקודמת.
<עודד פלוס:>
- - הכינו את המסקנות. ברגע שהיו צריכים לחתום, המנכ"לים אחרים, הם התנערו מזה. לא הסכימו לחתום.
<אריאל מזוז:>
אבל עדיין, מנכ"ל רשות מקרקעי ישראל בא ואמר, 'תגישו לי כל דו"ח שהוא לוועדה. אני אחתום עליו בלי להסס'. כי ישבנו שנתיים, שני המשרדים ישבו שנתיים בשיתוף פעולה הדוק כדי לעגן את מעמדו של המשרד לשירותי דת ב - - -
<היו"ר שלי יחימוביץ':>
אז רגע, אני צריכה להבין. חבר הכנסת רזבוזוב, אני תכף אתן לך את רשות הדיבור. שוב אני רוצה להבין. מדוע ועדת המנכ"לים, שיש ויכוח אם היא קיימת או לא קיימת, נגיד שהיא לא התכנסה זמן רב, מדוע לא לכנס אותה בשבוע הבא כדי לתת את הגושפנקא האחרונה לדבר שהוא כבר סגור וחתום?
<עודד פלוס:>
אני חושב שמבחינת מינהל מקרקעי ישראל, כל מה שהם מבקשים זה שאנחנו נהיה שותפים בהליך ההקצאה. לא צריך בשביל זה ועדת מנכ"לים שמדברת על 100 מיליון שקל תקציב. אני לא מבין את העיכוב, ואם יש צורך - -
<היו"ר שלי יחימוביץ':>
אז מי כן מבין?
<עודד פלוס:>
פעם ראשונה אני שומע את זה פה.
<היו"ר שלי יחימוביץ':>
אז טוב שכינסנו את הישיבה.
<עודד פלוס:>
תמיד זה טוב. אני אדבר עם מנהל רשות מקרקעי ישראל ואני אשכנע אותו שאין טעם להמתין כי אני לא אמתין עכשיו לחתימה של מנכ"ל משרד הפנים או מנכ"ל משרד האוצר שמסיבות שלהם לא חותמים.
<היו"ר שלי יחימוביץ':>
טוב, אני מתכוונת לכנס את הוועדה ממש בקרוב כדי לשמוע דיווח על השיחות האלה ומה עלה בסופן. וממה שעולה כאן עכשיו, שהוא מאוד משמח, זה נשמע כאילו הפתרון ממש מטר מאיתנו.
<עודד פלוס:>
כל מה שהוא אומר זה שיהיה לנו say בהקצאה. זה הכול. כשתבוא בקשה של רשות מקומית להקצאה, ישאלו אותנו. זה כל העניין פה. זה לא - - -
<אריאל מזוז:>
אתה ממעט בסמכות שהוקנתה לך. מכיוון שרשות מקרקעי ישראל לא מתערבת, מרגע שהיא נותנת את הקרקע, ואז נותנים לך את הסמכות כרגולטור לבדוק, לפקח על גופי הקבורה, לפקח על הפיתוח, כי אנחנו, הרשות למינהל מקרקעי ישראל, לא מתעסקת עם הדבר הזה. מהרגע שאני נותן הקצאה, נותן חוזה חכירה, ל רשות מקומית - - - 
<היו"ר שלי יחימוביץ':>
אתם יכולים להבטיח לי שאתם תשבו בתום הישיבה ותפתרו את הסוגיה הזאת? 
<אריאל מזוז:>
ואני אומר יש כבר הצעה, בתחילת שנת 2017 העליתי הצעה למועצה אחרי שנתיים מפרכות של דיונים והחלפת טיוטות בין שני המשרדים, וזה חבל שהנושא הזה נקטע - - - 
<היו"ר שלי יחימוביץ':>
תגיד, מי אשם? סליחה שאני שואלת את זה, איפה זה תקוע? למי אני צריכה עכשיו לטלפן אחרי הישיבה הזאת ולהגיד: 'דחילק, תשחרר את זה'?
<אריאל מזוז:>
עוד פעם, אם יש ועדה מכובדת של מנכ"לים שיושבת, בא מנכ"ל הרשות ואומר 'מן הראוי ליידע', לא לקבל את אישורה, מן הראוי ליידע אותה - - -
<היו"ר שלי יחימוביץ':>
אז למה זו אותה ועדת רפאים שספק אם היא קיימת - - -
<עודד פלוס:>
גברתי, אני אדבר עם מנהל המינהל ואני אתן עדכון.
<היו"ר שלי יחימוביץ':>
אוקיי, בסדר גמור. חבר הכנסת רזבוזוב, בבקשה. 
<יואל רזבוזוב (יש עתיד):>
כבוד היו"ר, אני מברך על הדיון. דיון באמת באמת חשוב. אני כמובן מתעסק בסיפור של הקבורה האזרחית כבר כמה שנים, עוד מהכנסת הקודמת. ועדת המנכ"לים הוקמה בעקבות הצעת החוק שלי שביקשתי להעביר את האגף לקבורה אזרחית למשרד הפנים ושכנעו אותי שלא צריך ו'נקים ועדת מנכ"לים'. ואז הוקמה ועדת מנכ"לים שישבה כמה חודשים והגישו סיכומים, ממש תכנית שלמה לאזורים וכמה כסף צריך לכך. מה שאני רוצה להגיד כאן, באמת בקצרה, קודם כול חשוב שיש את הדיון הזה ושיהיו דיוני מעקב כדי שנדע איך הכול עובד ומתקתק. 

מאז קרו דברים, הוקמו כמה בתי עלמין לקבורה אזרחית, אני חושב שאני יכול גם להגיד, יצחק ישי עובד במרץ, אבל אני חושב שזה גם עניין של תקנים. אנחנו גם מכירים נקודתית שבפתח תקווה צריך 10 מיליון שקלים לאיזה שהוא שיפוע, בשביל שיהיה בית עלמין אזרחי, שזה יפתור לכל אזור את הבעיה. יש לנו אזורים, בחיפה, בפתח תקווה, פשוט אותה ועדה צריכה לסמן עם האצבע ולבוא לכאן ולהגיד, 'אנחנו צריכים עכשיו אחת שתיים שלוש', אנחנו כאן בכנסת ישראל נעזור ונדחוף כי אנחנו מדברים על זכות בסיסית של בן-אדם להיקבר על פי השקפת עולמו. 
ואני גם אומר שיש לנו כאן כ-300 אלף עולים מברית המועצות לשעבר שהם אינם יהודים על פי ההלכה, ואם אני מדבר על בני הזוג שלהם שהם רוצים להיקבר יחד, הם לא יכולים. אנחנו מדברים פה על מאוד אלפי אנשים שבמצוקה. יש דו"ח המבקר שמדבר על מחסור של אלפי קברים בשנה. אז בשביל לעשות את זה, קודם כל המדינה צריכה להשקיע בזה. זה לא הרבה כסף, אנחנו לא מדברים פה על מיליארדים, אנחנו מדברים פה על עשרות מיליונים בודדים שפשוט ידחפו את הנושא. קודם כול תקן. צריך להיות תקן. לא יכול להיות שיצחק ישי, הוא מנהל אגף קבורה, הוא מתעסק בזה יום ולילה, אז תקימו אגף לקבורה אזרחית. אם יש מחסור, יש דו"ח, אנחנו יודעים שזאת מצוקה אז צריך לעשות את זה.
<היו"ר שלי יחימוביץ':>
יואל, זה מביא אותנו לאנומליה שהמשרד לשירותי דת צריך לספק שירות שהוא לכל הדעות לא דתי. כלומר זה שירות אזרחי לכל דבר.
<יואל רזבוזוב (יש עתיד):>
נכון. בגלל זה הגשתי את הצעת החוק ושכנעו אותי שיעשו את זה ושוועדת המנכ"לים תעשה ויחד עם - - 
<היו"ר שלי יחימוביץ':>
זה יעבור לאיזה משרד?
<יואל רזבוזוב (יש עתיד):>
יישאר באותו משרד - - 
<היו"ר שלי יחימוביץ':>
יישאר במשרד לשירותי דת.
<יואל רזבוזוב (יש עתיד):>
- - כן, משרד הפנים סירבו לקחת. אמרו 'אנחנו לא יודעים לעשות את זה'. עוד פעם, צריך להעלות שם את כל החומרים האלה, את כל הנושא הזה, יש שם מגוון של ארגומנטים שהם נתנו למה הם לא יכולים לעשות את זה, למה זה לא יכול להיות במשרד הפנים. עוד פעם, לא מעניין אותי באיזה משרד זה יהיה, אני רוצה שזה יתבצע. אז כמו שאמרתי, זה מתבצע, אנחנו רואים באריאל, באילת, בתי עלמין למסופקים הופכים לאזרחיים, מקבלים רישיון לאזרחי. יש חברות רציניות שהיום מוכנות לקחת, באות ועושות את זה, "מנוחה נכונה", "מנוחת עולם". אני לא רוצה עכשיו - -
<היו"ר שלי יחימוביץ':>
יש פה מישהו מ"מנוחה נכונה"?
<קריאה:>
אני אגע בזה. 
<יואל רזבוזוב (יש עתיד):>
באמת באים ועושים. אנחנו רואים, זה זז, אבל זה לא זז בקצב מספק, יש עדיין מחסור מאוד גדול. ועוד פעם, זו זכות בסיסית ואני חושב שאנחנו כמדינה, וכאן בוועדה, חייבים לעשות עם זה משהו. חייבים שלא יהיה לנו את הדו"ח הזה, שיש מחסור, חייבים לתת לאנשים את מה שמגיע להם. תודה.
<היו"ר שלי יחימוביץ':>
טוב, אני ביקשתי מחברת הכנסת יעל גרמן להגיע לדיון, ודווקא לא בכובעה כחברת כנסת אלא בכובעה כראש עיר לשעבר שבשטחה, הרצליה, יש בית קברות עם חלקה אזרחית, מתפקד, לרשות התושבים, וחצית את כל המהמורות ואת כל הכשלים בדרך. אז ספרי לנו איך כן אפשר לעשות את זה.
<יעל גרמן (יש עתיד):>
כן, תודה רבה לך, גבירתי היושבת ראש, גם על ההזמנה. ראשית, אני כמובן תומכת בכל מילה ומאוד מעריכה את עבודתו המסורה של חבר הכנסת יואל רזבוזוב שבאמת מהרגע שהוא נכנס הוא פועל והוא גם יודע את זה מהשטח.
הסיפור של בית הקברות בהרצליה הוא סיפור מורכב מפני שמה שאנחנו נלחמנו הוא קודם כל שיהיה בית חולים, שיהיה בית חולים - - - בית קברות עירוני.
<היו"ר שלי יחימוביץ':>
קודם בית חולים אחר כך בית קברות.
<יעל גרמן (יש עתיד):>
הולך לפי הסדר. שיהיה בית עלמין שהוא עירוני. מה זאת אומרת עירוני? שהוא לא יהיה בידיים של חברה קדישא. את יודעת, גברתי היושבת ראש, שיש פה אבסורד לא נורמלי, את בעצמך אמרת, מה פתאום נמצא שירות כזה שהוא סופר ציבורי, למעשה זה השירות הכי ציבורי שיש לנו, כי כל אחד מאיתנו יזדקק לו. לא כולנו נזדקק לרפואה אם נהיה בריאים ולא כולנו נזדקק לרווחה בוודאי, ועוד להרבה מאוד דברים אולי לא נזדקק, בטוח נזדקק לשירותי קבורה. אז לא יכול להיות ששירות כל-כך ציבורי נמצא, להערכתי, בידיים שהן למעשה פרטיות כי חברה קדישא זו - -
<היו"ר שלי יחימוביץ':>
עמותה.
<יעל גרמן (יש עתיד):>
- - עמותה פרטית. שנותנת שירות ציבורי, אבל היא עמותה פרטית, והיא זו שקובעת. עכשיו, היא גם נמצאת בידיים דתיות, אורתודוקסיות, כפי שאנחנו יודעים, ולכן מאוד מאוד קשה גם לדרוש, או להם, מאוד מאוד קשה ליישם את החוק. אם אני לא טועה, החוק הוא משנת 1998 - - 
<קריאה:>
1996.
<יעל גרמן (יש עתיד):>
של בני.
<קריאה:>
21 שנים. 
<יעל גרמן (יש עתיד):>
כן, של בני טמקין. אני זוכרת אפילו שכשהוא נחקק אנחנו חשבנו שזה באמת אחד החוקים המתקדמים והחשובים - -
<היו"ר שלי יחימוביץ':>
נכון, פריצת דרך.
<יעל גרמן (יש עתיד):>
אז דבר ראשון אנחנו נאבקנו בהרצליה - - - 
<היו"ר שלי יחימוביץ':>
את אומרת שזה אפילו לא סביר לבקש, את לא היית כאן, אבל מנכ"ל המשרד לשירותי דת אמר כאן שיש שינוי גם בחברה קדישא וגם אצלם הרבה יותר גמישות והם מוכנים להעניק שירותי קבורה שבעצם עונים על כל הצרכים של קבורה אזרחית ליהודים שמבקשים להיקבר בקבורה אזרחית. אבל מה שאת אומרת, יעל, שזה אפילו לא סביר לבקש מהם דבר כזה כי מלכתחילה האתוס שלהם הוא אתוס שהוא דתי.
<יעל גרמן (יש עתיד):>
כן, אני רוצה קצת לדייק מה זה לא סביר. זה חוק והם חייבים לעשות, אבל ברור שזה מנוגד לדרך חייהם ולאמונתם, אבל הם כן חייבים לעשות את זה. ולכן ברגע שאנחנו קבענו שאנחנו רוצים באמת להתנתק מחברה קדישא וברגע שאנחנו הקמנו בית עלמין שהוא עירוני, מנוהל על ידי העירייה, על-פי דת משה וישראל, אבל על-פי חוק יש לו כבר חלקה של קבורה אזרחית, כי היום החוק אומר שכל בית עלמין חדש שמוקם חייבת להיות בו חלקה אזרחית. זה מה שהחוק אומר - חייב. אז זה מה שאִפשר לנו. אנחנו הקמנו בית קברות עירוני שיש בו חלקה אזרחית. זאת הייתה מלחמת עולם עם השמצות אישיות, עם שלטים על האוטובוסים 'גרמן קוברת את הרצליה' ועוד ועוד. 
אבל אני חייבת לומר שמי שעזר לי זה חבר הכנסת היום, השר לשעבר יעקב מרגי, שהוא הבין את החשיבות, הוא גם הבין, וזה עוד נושא שחייבים להבין, שלמעשה למשרד אין באמת שליטה על החברה קדישא. הם יכולים לומר שנגמרו המקומות - -
<אורלי ארז לחובסקי:>
הם לא יודעים.
<יעל גרמן (יש עתיד):>
- - ויש עוד מקומות. אין להם שליטה עליהם, הם לא יכולים אפילו לדעת כמה הם לוקחים. אז מה שאני רוצה לבוא ולומר למעשה מהניסיון שלי, שצריך לעודד את כל ראשי הערים ואת כל הערים וכל היישובים, מועצות אזוריות, מי שרק רוצה, להקים באמת בית קברות עירוני ציבורי, שיש בו חלקה ששם נקברים על-פי דת משה וישראל, וזה יופי, אבל יש בה גם חלקה אזרחית ושהמחיר שווה לכל נפש. אין שם סחר מכר. אין דבר כזה לבוא ולהתווכח, יש מחיר שנקבע ואותו לוקחים, לא יותר ולא פחות.
<היו"ר שלי יחימוביץ':>
כלומר את אומרת שאם לא מישהו שקובע ויכול לתת משאבים לפחות שיתפקדו כרגולטור.
<יעל גרמן (יש עתיד):>
הם צריכים גם לתת משאבים כי פה אני אבוא ואומר את הסיפא, זה עולה הרבה כסף. כדי לקבל בחזרה את ההשקעה צריכות לעבור 25 שנים, לפחות. 
<היו"ר שלי יחימוביץ':>
מה שמלכתחילה שם בנקודת נחיתות את העמותות החלופיות לחברה קדישא.
<יעל גרמן (יש עתיד):>
נכון, ומה ששם בנקודת נחיתות את הערים שאין להן באמת את האמצעים לשים את התשתית. ולכן אני כן קוראת למשרד לבוא ולתת סיוע לאותן רשויות שמוכנות לקחת על עצמן, לתת להן איזו שהיא הלוואת מעבר עד שבאמת, בסופו של דבר, הרי כיוון שבית הקברות מוכר גם מראש ולא רק לתושבים שמגיע להם, בסופו של דבר הוא מאזן את עצמו ואפילו נמצא ברווח, אבל בתקופה הזאת אני כן פונה ומבקשת שיעזרו.
<עודד פלוס:>
אלה המקומות כמו הרצליה שבונים בצפיפות, זה העניין. אתם בניתם מבני קבורה ובגלל זה זה יקר יותר.
<יעל גרמן (יש עתיד):>
נכון, זה החוק.
<עודד פלוס:>
לא, לא. זו הוראת התב"ע.
<היו"ר שלי יחימוביץ':>
יש נציג של אגף תקציבים באוצר? הנה. מי מדבר מ"מנוחה נכונה"? תחליטו, אני מבינה שיש כאן כמה נציגים.
<אורלי ארז לחובסקי:>
יש פשוט כמה עמותות.
<היו"ר שלי יחימוביץ':>
עמותת "עמותה נכונה".
<אורלי ארז לחובסקי:>
אני בשם עמותת "מנוחה נכונה" בירושלים. יש מספר עמותות "מנוחה נכונה" בכל הארץ.
היו"ר שלי יחימוביץ:

אולי תתחילי כן לדבר. יש לכם נציג מרכזי?
<אורלי ארז לחובסקי:>
לא, זה לא קשור. יש כמה עמותות. אני רק אומר, שמי אורלי ארז לחובסקי, אני היועצת המשפטית של התנועה הרפורמית ואנחנו מטפלים בנושא הקבורה. אני גם מייצגת את עמותת "מנוחה נכונה" ירושלים שלה הוקצתה הקרקע, כפי שמנכ"ל המשרד ציין.
<היו"ר שלי יחימוביץ':>
את עורכת דין?
אורלי ארז לחובסקי:

כן, כן, אני עורכת דין. אני רק רוצה לפתוח ולהזכיר לנו שחוק הקבורה האזרחית אמר שצריך להקים בתי עלמין אזרחיים שמרחקים סבירים ביניהם. זו הוראת המחוקק הראשי. המצב היום, 21 שנים לאחר חקיקת החוק, הוא שמי שרוצה להיקבר בקבורה דתית יש לו אופציה כזאת כמעט בכל יישוב, מי שרוצה להיקבר בקבורה אזרחית, בניגוד למה שמנכ"ל אמר, בהמון מקומות אין אופציה כזאת, כי גם אותם 23 בתי עלמין או 22 ברשימה, הם ברובם בתי עלמין מקומיים. אז גם בית העלמין בהרצליה מאפשר רק קבורה של תושבי הרצליה וכפר שמריהו. 

אני ייצגתי שני אנשים בתביעה, שגם מוזכרת בדו"ח מבקר המדינה, אנשים שגרו בזמנו באזור השרון, רצו לקבור את בני הזוג שלהם בקבורה אזרחית ולא הייתה להם אופציה כזו בחינם ולכן הם נאלצו לשלם כסף. תבענו את המשרד לשירותי דת ששילם להם את הכסף משום שלא הייתה להם אופציה. אבל מעבר לכך יש באמת מקומות שהדבר הזה הוא בלתי אפשרי. אמר המנכ"ל שאין מקרים שאנשים רצו להיקבר, איתי דיברו לפני שבועיים, מישהי שהיא תושבת מבשרת ציון, היא נפטרה ומשפחתה רצתה לקבור אותה במרחק סביר בקבורה אזרחית – אין לה אופציה. לבוא ולומר לאותה אישה 'תיקברי בבאר שבע', זו לא אופציה שהיא אפשרית, בוודאי לא כאשר קבורה דתית יש בכל מקום בארץ, כך שהאפליה פה היא ברורה. 
צריך לחזור לנושא של התקציב. בית העלמין בבאר שבע הוא בית העלמין היחיד שהמדינה הקימה בכספה. מאז המדינה לא עשתה דבר. דובר פה על קשיים משפטיים, אני חושבת שכמו שהמדינה מקימה שלל מוסדות ציבור, אם זה בתי חולים, אם זה בתי ספר, היא צריכה להקים בתי עלמין, אי אפשר להטיל את זה על כתפי עמותות. הוזכר פה הנושא של העמותה של "מנוחה נכונה" ירושלים, המנכ"ל גם דיבר. כמובן זו עמותה שאין לה כספים, כרגע מדובר על עלות הקמה של 37 מיליון שקל, של החלקה האזרחית ב"הר המנוחות", כמובן, שאי אפשר להטיל את הסכום הזה על עמותות ולכן מה שהיה צריך לעשות זה שהמדינה תקים את זה בעצמה. 
עכשיו, אני חושבת שהמצב שבו חברות קדישא או מועצות דתיות הן אלה שמפעילות את רוב בתי העלמין האזרחיים הוא מצב לא תקין. למרות מה שאמר מנכ"ל המשרד, אנחנו מטפלים בהמון תלונות בבתי העלמין הדתיים-אורתודוקסים כנגד החברות קדישא. לכן התקוממתי נגד הנושא של הספד על ידי אישה. היום בהרבה מקומות מפרידים בין נשים לגברים בניגוד להוראות הדין, לפעמים לא נותנים לנשים להספיד. להפקיד בידי גוף כזה את הקבורה האזרחית זה מצב עקום שלא צריך לאפשר אותו. מה שצריך להיות הוא שהמדינה היא זו שתקים את בתי העלמין בכסף שלה, ואז בעצם בתי העלמין האלה יופעלו על ידי עמותות קבורה אזרחית, כמו עמותות "מנוחה נכונה" לדומיהם שהן אלה שיפעילו ובאמת ייתנו שירות שתואם את השקפת העולם של האנשים שמבקשים להיקבר.
צר לי, גם בנושא של ירושלים אנחנו בסיג ושיח. מנכ"ל המשרד, הזכרת פגישה שהייתה בנושא. הפגישה שהמנכ"ל הזכיר הייתה בפברואר 2016, דובר שתוך 45 יום אנחנו נתכנס לפגישה נוספת. מאז זה לא קרה ועברו כמעט שנתיים. כך שאפשר להבין פה מה קצב ההתקדמות, אין סוף דחיות, אין סוף עיכובים, אין סוף סחבת והשורה התחתונה היא שלתושבי ירושלים היום, 870 אלף איש, אין אפשרות לקבורה אזרחית, גם לא בתשלום. פשוט אין. והמצב הזה הוא מצב בלתי-סביר, ואני לא רואה שהוא הולך להיפתר, בטח לא בטווח זמן מאוד מאוד קרוב. 

לכן אני קוראת לוועדה לקרוא למדינה להשקיע את התקציבים הראויים. אגב גם התקציבים, אם אנחנו מסתכלים על ספר התקציב לשנת 2017 ו-2018, יש הרשאות להתחייב בסכום של 3 או 7 מיליון שקלים, זה הכול, אלה סכומים מאוד מאוד קטנים. ואגב, גם מניסיון העבר, גם סכומי התקציב שהיו בכלל לא נוצלו. לכן, בוודאי שצריך לעשות פה צעד משמעותי קדימה, גם מבחינת משרד האוצר, גם מבחינת משרד הדתות, ולקדם את הנושא הזה כדי שסוף-סוף אחת ולתמיד החוק באמת ייושם ותינתן אופציה.

מילה אחרונה, עוד מצב בעייתי הוא שאנשים לא יודעים. אין מספיק מידע על קבורה אזרחית. זה גם נאמר באותו פסק דין שאני ייצגתי את האנשים. כשאנשים נפטרים, בדרך-כלל בבתי חולים, אתם יודעים, בבתי חולים יש נציגות של חברה קדישא. אם מישהו רוצה קבורה דתית, אין שום בעיה, המידע נגיש, מקבלים את השירות. מי שרוצה קבורה אזרחית לא יודע איפה אפשר, לא יודע איזה בית עלמין קובר איזה תושבים, לא יודע אם הוא יצטרך לשלם או לא לשלם. יש אנדרלמוסיה. אגב, אני בטוחה שהביקוש היה יותר גבוה אם היו אופציות ואם אנשים היו מקבלים את המידע הזה כך שהוא יהיה זמין. כך שמהמשרד לשירותי דת כשל פה בכל החזיתות וזה דבר שצריך לשים לו סוף.

<היו"ר שלי יחימוביץ':>
יש כאן נציג של חברה קדישא?
<אורית מסמי:>
כן, אורית מסמי, סמנכ"לית פורום חברות הקדישא. אני רוצה רק בסוף הדברים להעיר שאין נציגות של חברות הקדישא בתי החולים, להוציא אולי איכילוב ותל השומר.
<אורלי ארז לחובסקי:>
בירושלים יש.
<אורית מסמי:>
לא, אין.
<יואל רזבוזוב (יש עתיד):>
אבל לא כל חברות הקדישא תחת הפורום.
<אורית מסמי:>
לא, זו פשוט לא חברה קדישא, זה בלבול מושגים. יש שם מי שיושב והוא לא חברה קדישא.

<יואל רזבוזוב (יש עתיד):>
בדיוק, הפורום הוא הכול. 

<היו"ר שלי יחימוביץ':>
אז בואי תסבירי לנו מה זה פורום חברות הקדישא.
<אורית מסמי:>
פורום חברות הקדישא היא עמותה שמאגדת את חברות הקדישא, בעיקר הגדולות בישראל, והיום אנחנו מייצגים את הקבורה היהודית בישראל מול ה - - -
<היו"ר שלי יחימוביץ':>
איזה אחוז מחברות הקדישא הפורום מייצג?
<אורית מסמי:>
באזור 60% מחברות הקדישא. לעניין הקבורה האזרחית, אנחנו מבינים שיש כאן צורך במענה לקבורה אזרחית שאנחנו לא יכולים לתת אותו בתוך בתי העלמין היהודיים. אני יודעת - - -
<היו"ר שלי יחימוביץ':>
למה בעצם?
<אורית מסמי:>
כי בתוך בית עלמין יהודי אנחנו נדרשים לקבור לפי כללי ההלכה - - -
<היו"ר שלי יחימוביץ':>
זה קצת מנוגד למה שאמר מנכ"ל המשרד.
<אורית מסמי:>
בתוך חלקה יהודית. אני מסכימה עם מנכ"ל המשרד, ואכן אנחנו מוכנים ויכולים לקבור שלא לפי כללי ההלכה, אבל לא בתוך חלקה יהודית.
<עודד פלוס:>
היא מדברת על אנשים שהם לא יהודים.
<היו"ר שלי יחימוביץ':>
סליחה, רגע, אני רוצה לשאול שאלה קונקרטית, אדם שהוא יהודי אבל בוחר להיקבר בקבורה חילונית, האם הוא יכול להיקבר בקבורה אזרחית בתוך בית עלמין יהודי, דתי, של חברה קדישא, מבחינת הטקס?
<אורית מסמי:>
אני שואלת, מה זו קבורה חילונית? למה את מצפה?

<אורלי ארז לחובסקי:>
ארון. 

<היו"ר שלי יחימוביץ':>
בלי הסממנים הדתיים.
<אורית מסמי:>
אני רוצה לענות. ברוב חברות הקדישא, המשפחות אולי לא יודעות את זה, אבל אנחנו לא מכריחים משפחה. אם משפחה לא רוצה היא יכולה לבקש לא לקיים קריעה, היא יכולה - - - 
<היו"ר שלי יחימוביץ':>
היא יכולה גם לבקש שאדם אחר ינהל את הטקס ולא אדם מטעם חברת הקדישא?
<אורית מסמי:>
לגבי ניהול של הטקס אני לא בטוחה, אבל אם היא מבקשת - - - 
<היו"ר שלי יחימוביץ':>
אז זה קצת לא אנושי אפילו לבקש מרב או מאדם שומר מצוות לנהל טקס אזרחי חילוני. אפילו כלפיו זה לא הוגן.
<אורית מסמי:>
לכן אני אומרת, אם מדובר רק על נושא הטקס, אם זה כל העניין של קבורה אזרחית, אז אני אומרת שאם משפחה מבקשת לא לשאת תפילות, למשל, אנחנו לא מכריחים, אבל לנהל את הטקס זה עדיין בכל זאת, זה כמו שתגידי - - -
<אורלי ארז לחובסקי:>
קבורה בארון, למשל? 
<אורית מסמי:>
אז קבורה בארון אנחנו לא יכולים לאפשר בתוך חלקה יהודית, אבל יש לנו היתר מהרבנים לקבור בארון בחלקה נפרדת.
<היו"ר שלי יחימוביץ':>
ברור. חלקה נפרדת זה פתרון, אנחנו לא מדברים על חלקות נפרדות. טוב, קיבלנו תשובה מאוד ברורה. חברה קדישא לא יכולה בתוך בתי עלמין יהודיים מסורתיים דתיים לתת מענה לקבורה אזרחית.
<אורית מסמי:>
נכון, אבל אנחנו מוכנים - - - 
<היו"ר שלי יחימוביץ':>
חד וחלק. ליהודים, התכוונתי.

<אורית מסמי:>
- - אנחנו כן מוכנים לסייע אם ייפטרו החסמים, כמו ששמעתם כאן, אנחנו מוכנים כי אנחנו יודעים שלהקים בית עלמין ולתפעל אותו זה לא פשוט. אכן נדרש הרבה מאוד כסף, ואני מסכימה עם הגברת, שהמדינה הייתה צריכה להקים ולפתח את בתי העלמין ולא להטיל עלינו לגבות את זה מהציבור, כי אז באמת כולם חושבים שאנחנו גונבים את הכסף. לא, אנחנו גובים מהציבור את הכסף בדיוק בשביל פיתוח בתי העלמין. אני מאוד מסכימה. בהינתן מצב שיוקצה שטח, אנחנו מוכנים להרים את הכפפה ולהקים בתי עלמין שיתנו מענה לקבורה אזרחית בדיוק לפי הדרישה של הציבור, גם מענה לקבורה של זוגות מעורבים או לא יהודים. יש בזה צורך, זה צורך אנושי.
<היו"ר שלי יחימוביץ':>
תראי, לצורך העניין הזה, את בתי העלמין האזרחיים יכולים לתפעל גם חברה קדישא וגם עמותות אחרות כמו "מנוחה נכונה" וכן הלאה, אבל אנחנו מדברים על חברה קדישא כאילו היא רק אחת מעמותות רבות, אבל בעצם זו החברה המרכזית שקוברת את הרוב המכריע של היהודים במדינת ישראל, ואת אומרת שאותה חברה יכולה גם לגשת למכרז או לתפעל בית עלמין שהוא אזרחי לחלוטין.
<אורית מסמי:>
נכון. יושבים פה אנשים מ"מנוחה נכונה" ויעידו שבתי העלמין האזרחיים שקמו בארץ, הרבה פעמים קמו בליווי וייעוץ של אנשי חברות קדישא.
<קריאה:>
יש הבדל בין ליווי וייעוץ לבין ממש לתפעל את בית העלמין - - -
<אורית מסמי:>
את צודקת, אני רק ציינתי את המצב.
<היו"ר שלי יחימוביץ':>
לא, אז אני שואלת כי זה לא ברור. את אומרת הקמה, תפעול, ליווי, כן? אבל ניהול הטקסים?
<אורית מסמי:>
אנחנו מוכנים לעשות גם את זה וגם את זה. אני אומרת - - -
<היו"ר שלי יחימוביץ':>
ואז מה? אז תשכרו אנשים שהם חילונים?
<אורית מסמי:>
כן, כן.
<היו"ר שלי יחימוביץ':>
הבנתי. אוקיי, עסק לכל דבר.
<אורית מסמי:>
זה לא עסק. קבורה היא לא עסק ריווחי. אני אומרת, קבורה היא לא עסק רווחי והאנשים שכבר מתפעלים בתי עלמין, הנה יושב פה מר שלום נוי, מתפעל בית עלמין לקבורה אזרחית, קבורה היא לא עסק רווחי, היא היום קרוב להפסדי. אמת?
<היו"ר שלי יחימוביץ':>
כן, אבל היא עדיין מתנהלת על-פי כל הכללים שחברה לתועלת הציבור מתנהלת, היא גובה כסף, יש לה הוצאות, היא מפרסמת מאזנים מן הסתם - -
<אורית מסמי:>
נכון.
<היו"ר שלי יחימוביץ':>
- - לכן אפשר, זה לא שירות ממשלתי.
<אורית מסמי:>
אנחנו גוף דו מהותי, אנחנו משמשים - - -
<היו"ר שלי יחימוביץ':>
אתם מוגדרים כגוף דו-מהותי?
<אורית מסמי:>
כן. אנחנו משמשים זרוע של המדינה למתן שירותי קבורה, אנחנו מפוקחים, ואני אומרת שוב, הכספים שאנחנו גובים מהציבור משמשים לפיתוח בתי העלמין וכל מי שיעסוק בקבורה, כולל עמותות חילוניות, יידרשו לעשות את זה. גם בהרצליה גובים כספים כמו שאנחנו גובים. כולנו נמצאים באותה הסירה.
<היו"ר שלי יחימוביץ':>
יואל, כן, רצית להגיד משהו?
<יואל רזבוזוב (יש עתיד):>
משפט אחד, פשוט אני אצטרך עוד מעט לעזוב. הצעה קונקרטית, אנחנו באמת רוצים לקדם את העניין הזה. אנחנו הרי מדברים על בתי עלמין אזוריים לקבורה אזרחית, אנחנו רוצים שיהיה באזור בגלל המחסור של הקרקע. מדינת ישראל היא קטנה. אנחנו יודעים היום לסמן את האזורים ואם אנחנו באמת רוצים להוביל את הנושא הזה, אני חושב שדווקא כאן בוועדה אפשר כל פעם לעשות דיון על עיר מסוימת כמו ירושלים, כמו חיפה, כמו פתח-תקווה, להביא את נציגי האוצר, משרד הדתות. אנחנו יודעים שהיום בפתח תקווה צריכים היום 10 מיליון שקלים בשביל שיהיה בית עלמין אזורי לכל האזור, אותו הדבר בחיפה, בתל רגב. ממש נקודתית. הרי אם אנחנו כאן, אפילו במושב הזה, אנחנו יכולים לקדם שלושה-ארבעה בתי עלמין כדי שהם ייפתחו ממש בקרוב, ואז אנחנו נפתור פה, אני חושב, את כל הסוגיה הזאת של המחסור של אלפי הקברים. צריך פשוט לכנס ממש דיון על כל בית עלמין, שהוא יהיה אזורי ותקצוב. תקצוב והבעיות - - -
<היו"ר שלי יחימוביץ':>
שאנחנו נהיה ועדת השרים שפותרת חסמים?
<יואל רזבוזוב (יש עתיד):>
כנראה שכן.
<היו"ר שלי יחימוביץ':>
אתה אומר שאין ברירה.
<יואל רזבוזוב (יש עתיד):>
אין לנו ברירה. אם אנחנו רוצים לקדם אני חושב שזאת ההצעה הכי יעילה ומועילה.
<היו"ר שלי יחימוביץ':>
אוקיי, חברת הכנסת יוליה מלינובסקי.
<יוליה מלינובסקי (ישראל ביתנו):>
אני אקשיב.
<היו"ר שלי יחימוביץ':>
אוקיי. טוב, מי עוד ביקשו לדבר? עדי ארבל, המכון לאסטרטגיה ציונית, בבקשה.
<עדי ארבל:>
תודה, כבוד היושבת ראש. המכון לאסטרטגיה ציונית פרסם מחקר בשנה שעברה, כשמלאו 20 שנים לחוק הקבורה האזרחית, ובאמת חלק גדול מהממצאים עלו ואני לא אחזור עליהם, אבל אני רוצה להאיר כמה נקודות שלא נאמרו, כי לפעמים נשמע כאילו יש פה איזה שהוא מאבק בין חילונים לדתיים ולכן זה יכול לייצר איזה שהוא מתח כשבפועל הסוגיה הזאת היא אחת הסוגיות היותר פתירות. גם בעניין הקבורה, עצם הקבורה, בניגוד לנושאים של גיור, נישואין, שיש השלכות המשך, בקבורה אין השלכות המשך על עתידו של העם היהודי - - -
<היו"ר שלי יחימוביץ':>
כן, רק להדגיש, אנחנו כאן לא בדיון של קרב בין חילונים לדתיים. ממש ממש לא.
<עדי ארבל:>
נכון, נכון, נכון ולכן חשוב לי להגיד את הדברים. יתרה מכך, בחוק הקבורה האזרחית תמכו נציגי המפלגות החרדיות, ב-1996, זה היה עוד בשלב שהם היו באופוזיציה, כשההצעה הוצעה על ידי הקואליציה, רביץ עצמו ייצג את המפלגות החרדיות והם היו בעד החקיקה, ולכן זה שכיום ההליכים הם איטיים זה אומר שצריך לבדוק למה הם איטיים ולנסות לזרז אותם. אנחנו כן חושבים שהצעת החוק המקורית של חבר הכנסת יואל רזבוזוב היא בכיוון הנכון. היא גם במקור, בהצעת החוק - - -
<יוליה מלינובסקי (ישראל ביתנו):>
אבל אנחנו לא דנים פה עכשיו על הצעת החוק.
<עדי ארבל:>
לא, לא - - -
<יוליה מלינובסקי (ישראל ביתנו):>
דנים על דו"ח מבקר המדינה.
<עדי ארבל:>
נכון, נכון, נכון, אבל - - -
<היו"ר שלי יחימוביץ':>
אני אומר משהו. דו"ח מבקר המדינה בודק את יישום החוק לזכות לקבורה אזרחית שחוקק בשנת 1996. אם לא היה חוק, משרד מבקר המדינה לא היה נכנס לזה בכלל כיוון שמשרד מבקר המדינה לא קובע מדיניות אלא בודק האם המדיניות מיושמת.
<יוליה מלינובסקי (ישראל ביתנו):>
לא, אבל הוא מדבר על משהו אחר, הוא מדבר על חוק אחר.
<היו"ר שלי יחימוביץ':>
לא, הוא מדבר על החוק לזכות לקבורה אזרחית שנחקק בשנת 1996.
<עדי ארבל:>
לא, יש את החוק מ-1996 ויש את הצעת החוק הנוספת שהיא להעביר את הסמכויות של הקבורה האזרחית למשרד הפנים - - -
<היו"ר שלי יחימוביץ':>
אוקיי, שזה לא בלתי הגיוני כמובן, ואף להיפך - הגיוני.
<עדי ארבל:>
זה לא בלתי הגיוני, זה הגיוני וזה מתבקש, בעיקר אם במבחן התוצאה אנחנו רואים שהמשרד לשירותי דת לא עובד בקצב המתאים. ולמרות שאגב, מאז הצעת החוק הזו יש התקדמות מהירה יותר. למרות שאנחנו רואים, כונסה ועדת המנכ"לים, אבל מאז יש אולי קצת ירידת מתח. עכשיו, בנוסף - - -
<היו"ר שלי יחימוביץ':>
ירידת מתח זה אנדרסטייטמנט, זו ועדה שאף אחד לא יודע איפה היא, מי היא, איפה היא מסתתרת, האם היא קיימת בכלל?
<עדי ארבל:>
ולכן יכול להיות שכדאי להחזיר לשולחן את הצעת החוק. זאת בדיוק הטענה. בנוסף, הסיפור במציאות הנוכחית, אנחנו גם מראים במחקר שהמחירים, בגלל חוסר ההיצע של בתי קברות אזרחיים אז המון אנשים צריכים לשלם מעל התעריפים הקבועים בתקנות, במקום 4,200 שקלים הסכומים מגיעים לפעמים למעל 20,000 שקלים לחלקות. זה דברים שאנשים נאלצים לעשות ברגעים מאוד משבריים, אין להם אמצעי מיקוח בכלל, ולכן זה חלק מן הבעיה. 
חשוב להגיד שגם עצם האופציה של קבורה אזרחית יכולה להוריד הרבה מהמתחים, יש כל מיני מקרים שאנשים לא רוצים חריטה לועזית על מצבה, יש את הסיפור, בקבורת נפלים לדוגמא, שחלק מהתפיסות ההלכתיות הן שההורים לא נוכחים ויש הורים שכן רוצים להיות נוכחים בזמן קבורת נפלים. יש המון מקרים של מתחים דתיים שבעצם יכולים לרדת ברגע שישימו את האופציה הזאת על השולחן, גם אם הקבורה היא עדיין קבורה יהודית, וקבורה אזרחית לא חייבת לא להיות קבורה יהודית.
<היו"ר שלי יחימוביץ':>
אוקיי, תודה רבה. אחרי שהערנו שלא קיים כאן מתח בין חילונים לדתיים ושהמפלגות החרדיות הצביעו בעד הזכות להיקבר בקבורה אזרחית וכן הלאה וכן הלאה, הייתי רוצה, בכל זאת, לשאול אותך, אדוני המנכ"ל לשירותי דת: מה פשר המנשר המשונה ביותר הזה שפורסם באוקטובר 2017, באתר של המשרד לשירותי דת, לא חתום, אבל נושא את הכותרת, 'התייחסות המשרד לדו"ח מבקר המדינה – קבורה', וכתוב בו: 'המשרד לשירותי דת מודה לצוות הביקורת על עבודתו ורואה בה כלי עבודה חשוב הן בחשיפת כשלי העבר והן כתכנית עבודה לעתיד. יחד עם זאת, קשה להתעלם מכך שלצערנו הדו"ח אינו מאוזן וכולל על פניו סימון מטרה מראש כאשר הוא מונע מקו חשיבה המאפיין חוגים ליברליים' רחמנא ליצלן. ואז בגוף נייר העמדה הבאמת מוזר הזה כתוב, "כך בנישואין, כך בכשרות וכך בקבורה. צאו לנו מהצלחת, צאו לנו מהזוגיות, צאו לנו מהקבורה. שאם לא כן אין סיבה להמלצה לכאורה לבחון להוציא את הטיפול בקבורה אזרחית מהמשרד לשירותי דת. ודאי כשזו באה מבלי לנקוב בזהות המשרד שכן יהיה כשיר, לדעת גורמי המבקר, לטפל ולקדם את הנושא'. בקיצור, אתם בכלל בנייר העמדה הזה, שאני אשמח אם תספר לנו מי אחראי לו, בכלל מתנגדים לחוק לזכות לקבורה אזרחית - - 
<עודד פלוס:>
לא, לא, לא, גבירתי, בדיוק הפוך.
<היו"ר שלי יחימוביץ':>
- - ואתם גם כופרים גם בזכות של מבקר המדינה בכלל לבקר אתכם.
<עודד פלוס:>
למה, מי אמר? אמרנו שלא? סליחה גבירתי.
<היו"ר שלי יחימוביץ':>
מה זה מונע מקו - -
<עודד פלוס:>
גבירתי, גבירתי, אני אענה.
<היו"ר שלי יחימוביץ':>
אדוני, אדוני, עוד לא סיימתי.
<עודד פלוס:>
אוקיי, בבקשה.

<היו"ר שלי יחימוביץ':>
מה זה 'מונע מקו חשיבה המאפיין חוגים ליברליים'? אני קראתי את הדו"ח הזה, דו"ח ענייני לחלוטין, הוא בוחן את יישום החוק שחקקה כנסת ישראל על כל רבדיה וכאן, אני גם לא מבינה, זו קללה להיות 'מונע מקו חשיבה שמאפיין חוגים ליברליים'? מה פשר הנייר הזה?
<עודד פלוס:>
אני אסביר. גבירתי, הנייר הזה זה נייר שלטעמי לא היה צריך להתגלגל לאתר. זה איזה שהוא ניסוח שניסח דובר וזה נכנס לאתר בגלל סיבה מאוד מאוד פרוזאית שעכשיו עלה האתר הממשלתי ואנשים בעלי יוזמה במשרד - - -
<היו"ר שלי יחימוביץ':>
אמרתם, 'יש לנו ניירות, יאללה נעלה אותם לאתר', שיהיה.
<עודד פלוס:>
ולכן, אחרי שהייתה השיחה, התקשרו אליי ממשרד מבקר המדינה, אני נתתי הוראה להוריד את הנייר הזה כי הנייר הזה לא נכנס על דעתי. אוקיי. זה דבר אחד. דבר שני - - - 
<היו"ר שלי יחימוביץ':>
אז הוא כבר לא קיים באתר?
<עודד פלוס:>
אני ביקשתי להוציא אותו. אני חושב שהוא יצא, אני מקווה שהוא יצא.
<קריאה:>

הוא יצא, הוא יצא אתמול.

<עודד פלוס:>
ירד? יפה. יצא.
<היו"ר שלי יחימוביץ':>
לקראת הדיון. התכוננתם ברצינות לדיון.
<עודד פלוס:>
לא, אני לא ידעתי. גבירתי, אנחנו דיברנו, אני לא ידעתי. האתר הממשלתי עלה עכשיו, ממש בימים האחרונים, ומישהו נקט יוזמה והעלה את זה. עכשיו אני חייב לומר - - -

<היו"ר שלי יחימוביץ':>
מי זה המישהו הזה? הוא סמכות במשרד?
<עודד פלוס:>
גבירתי, מאחר שמדובר באתר חדש, אז יש יוזמה של מחלקות המשרד לעדכן את האתר ולהכניס תכנים - - -
<היו"ר שלי יחימוביץ':>
אז כל מי שרוצה מעלה נייר עמדה?
<עודד פלוס:>
גבירתי, אני בתור מנכ"ל לא יכול לפקח על כל נייר שעולה לאתר - - 
<היו"ר שלי יחימוביץ':>
אבל יש מדיניות שאומרת מי יכול - --
<עודד פלוס:>
שנייה, שנייה, גבירתי. ברגע שנכנס אתר חדש ניתנה הוראה למחלקות המשרד 'תעדכנו, תכניסו חומר לאתר, תעדכנו את החומר שיש לכם ויש דברים - - -
<יוליה מלינובסקי (ישראל ביתנו):>
מי כתב את נייר העמדה הזה? מי כתב את זה?
<עודד פלוס:>
זו הייתה הודעת דובר - - 
<יוליה מלינובסקי (ישראל ביתנו):>
סליחה, אני מבינה טיפה מחשבים - - -
<עודד פלוס:>
שנייה, אז אני אסביר - - -
<יוליה מלינובסקי (ישראל ביתנו):>
לא, סליחה - - -
<עודד פלוס:>
אם תתני לי לענות אז אני אענה.
<היו"ר שלי יחימוביץ':>
רגע, יוליה, את מיד תדברי, בסדר?
<יוליה מלינובסקי (ישראל ביתנו):>
לא, זה - - -

<עודד פלוס:>
לא, אני רוצה להסביר - - -
<היו"ר שלי יחימוביץ':>
תיכף תקבלי רשות דיבור. 
<עודד פלוס:>
אני גם לא חושב שזה כצעקתה. הייתה הודעת דובר, בתגובה לדו"ח המבקר שבסופו של יום היא לא התפרסמה בשום מקום ובטעות העלו אותה לאתר המשרד. עכשיו אני רוצה להסביר, בסופו של דו"ח מבקר המדינה מדברים על מה שאומר חבר הכנסת רזבוזוב, שיש לשקול האם להשאיר את הסמכות בידי המשרד לשירותי דת. אוקיי? אנחנו חושבים שאנחנו עושים את מלאכתנו נאמנה, אפשר לעשות יותר טוב ואפשר להתקדם בקצב יותר - - -
<היו"ר שלי יחימוביץ':>
זאת אומרת אתם רוצים שזה יישאר אצלכם.
<עודד פלוס:>
קודם כל, כל עוד זה אצלנו אנחנו חייבים לעשות את העבודה בצורה הטובה ביותר - - -
<היו"ר שלי יחימוביץ':>
אבל זה מעבר לזה. אתם רוצים שזה יישאר אצלכם.
<עודד פלוס:>
אני חושב שכדאי שזה יישאר אצלנו, ואני אגיד גם למה - - -

<יוליה מלינובסקי (ישראל ביתנו):>
כדאי למי?
<עודד פלוס:>
כדאי לציבור. כי אני קודם כל לא ראיתי בדו"ח מבקר המדינה שבאים ואומרים, 'תוציאו את זה מהמשרד לשירותי דת, תעבירו את זה למשרד הפנים'. אנחנו שמענו, אני לא זוכר מי אמר את זה, שמשרד הפנים סרב לקחת את זה. עכשיו, יש אולי הגיון בזה שזה יהיה במשרד הפנים, אבל משרד הפנים ערוך הרבה פחות מאיתנו. אם אנחנו נראה את המצב של בתי העלמין הלא יהודיים מול המצב של בתי העלמין היהודיים יבינו שאנחנו עושים עבודה הרבה הרבה יותר טובה. לדעתנו, אם רוצים שהשירות הזה יינתן טוב, זה עדיף אצלנו. לנו יש קשר עם חברות הקדישא. אנחנו יודעים לרתום אותם. אני אומר, כמו הדוגמה שנתתי ברעננה, באותו בית עלמין יש חברה קדישא שמפעילה את בית העלמין היהודי, המילה לא נכונה, ואת בית העלמין האזרחי באמצעות גורם אחר. להתחיל עכשיו פיצול, שבאותה חלקת קרקע יהיו שני גופים אני לא בטוח - - -
<היו"ר שלי יחימוביץ':>
זה בטוח, זה כבר לא קשור לשאלה שלי.
<עודד פלוס:>
אוקיי.
<היו"ר שלי יחימוביץ':>
טוב, חברת הכנסת יוליה מלינובסקי, בבקשה.
<יוליה מלינובסקי (ישראל ביתנו):>
תודה גברתי. שאלה, עובד שמעלה חומר לאתר ממשלתי, שזה לא דווקא בלוג פרטי, הוא עושה את זה מהמחשב שלו באמצעות קוד. אם תרצו, כמובן, מאוד קל לדעת מי העלה את הדף הזה.
<היו"ר שלי יחימוביץ':>
לא, הוא אומר שזה היה הדובר.
<עודד פלוס:>
לא, הדובר הכין את זה. אני עוד לא יודע מי העלה את זה. אם זה נושא כל-כך חשוב אני אבדוק מי העלה את זה.

<יוליה מלינובסקי (ישראל ביתנו):>
רגע, הדובר שלך?
<עודד פלוס:>
הדובר שלי ניסח את זה. 
<יוליה מלינובסקי (ישראל ביתנו):>
בדרך כלל, לנו יש דובר ולחברת הכנסת שלי יחימוביץ יש דובר, דובר בדרך כלל לא עושה דברים על דעת עצמו. הוא מדברר את מי שעובד שם. יש פה - - - 
<עודד פלוס:>
לא, אני אומר שהדובר ניסח את זה, אני לא אמרתי שהדובר העלה את זה.
<יוליה מלינובסקי (ישראל ביתנו):>
אז אני פשוט - - -
<היו"ר שלי יחימוביץ':>
תעלומה אופפת את הפרשה.
<עודד פלוס:>
בסדר, אפשר לבדוק את זה. זה כזה קריטי מי העלה את ה - - -

<היו"ר שלי יחימוביץ':>
מסתורין. אני אגיד לך למה זה כן קריטי, כי זו עמדה שמטילה באיזה שהוא מקום צל על ההסברים המאוד מנומקים וענייניים, על כל הבעיות שאתם עומדים בפניהן. זה מראה איזה שהוא אתוס שאיכשהו יש פה התנגדות פנימית לעצם הרעיון.
<עודד פלוס:>
הפוך. זו התנגדות, נגד הרצון להוציא את זה מהמשרד שלנו - -
<היו"ר שלי יחימוביץ':>
סליחה, יוליה. אני מתנצלת.
<עודד פלוס:>
- - זה העניין הזה, לא נגד הרעיון. 
<יוליה מלינובסקי (ישראל ביתנו):>
אז אני פשוט מנסה להבין, אתה יודע מה? אם זה לא משקף את רוח המפקד אז כנראה הדובר הזה צריך ללכת הביתה כי הוא לא - - - 
<עודד פלוס:>
הוא כבר לא נמצא. הוא ניסח את זה במאי, הדו"ח יצא במאי, נכון?
<יוליה מלינובסקי (ישראל ביתנו):>
אז עכשיו ככה - - -
<קריאה:>
כן, אבל יש לנו הודעה שלכם לתקשורת ממאי, היא לא אומרת את הדברים האלה.
<עודד פלוס:>
אז אני אומר לך. זה משהו שנוסח ולא יצא. זה בדיוק העניין.
<היו"ר שלי יחימוביץ':>
מה זה לא יצא? הוא פורסם באתר.
<עודד פלוס:>
סליחה, גבירתי, הדו"ח פורסם במאי, אוקיי?
<היו"ר שלי יחימוביץ':>
יצאה הודעת דובר שהיא לא ההודעה הזאת.
<עודד פלוס:>
בדיוק. באותו זמן נוסחה הודעה אחרת ואת ההודעה הזאת עובדה שלא הוצאנו. ועכשיו במסגרת עדכון של האתר, הלך מישהו, ואם זה כזה חשוב אז אני אבדוק מי עשה את הדבר הזה ואני אתלה אותו.

<היו"ר שלי יחימוביץ':>
לא, אנחנו לא רוצים שתתלה אף אחד.
<עודד פלוס:>
באמת כבר, לאן לוקחים את זה?
<יוליה מלינובסקי (ישראל ביתנו):>
שפוט כדי להבין את השתלשלות הדברים. אז אני אגיד לך ככה, אדוני המנכ"ל, אני משתמשת בבמה הזאת של ועדת ביקורת המדינה, ודיברתי על זה בדברים אחרים, אנחנו ניכנס לכם לצלחת ואנחנו ניכנס לכם לרבנים ואנחנו ניכנס לכם למועצות הדתיות ואנחנו ניכנס לכם לקבורה אזרחית. תפסיקו עם זה, כי זה הכנסת ואנחנו נבחרי ציבור ואנחנו נעשה את זה כך. ואנחנו ניכנס איך אתם בוחנים אנשים לצורך בדיקת כשרות במאגרי מידע שלכם, שזה לא על-פי חוק, ואנחנו נבדוק את כל זה וגם - - -
<עודד פלוס:>
הטענה לא הייתה נגדכם.
<יוליה מלינובסקי (ישראל ביתנו):>
דקה - -
<עודד פלוס:>
הטענה הייתה נגדנו, שמבקשים מאיתנו לא להתערב בנישואין, לא להתערב בכשרות, הטענה הייתה נגדנו.
<יוליה מלינובסקי (ישראל ביתנו):>
ואנחנו נבדוק עם הכשרות ברבנות עם היבוא המקביל, ואנחנו נבדוק מה קורה, איך בודקים - - -
<היו"ר שלי יחימוביץ':>
טוב, חבר'ה, זה לא רלוונטי. עם כל הכבוד.
<יוליה מלינובסקי (ישראל ביתנו):>
דקה. וגם בנושא האזרחי. אני אני מצפה מכם שכבוד האדם - - - וגם תדאגו ל - - - את יודעת מה? סיפור אישי. חמותי נפטרה לפני שנה, לצערי, היא לא יהודייה, אז זו הייתה קבורה אזרחית. אני מדברת - - - זו חוויה לא מי-יודע-מה, אבל אני פה פונה אלייך גבירתי היושבת ראש, מאוד תלוי - -
<עודד פלוס:>
איפה היא נקברה?
<יוליה מלינובסקי (ישראל ביתנו):>
מי השלטון המקומי. השלטון המקומי חייב להיות נוכח פה - - 
<היו"ר שלי יחימוביץ':>
כן, זה נאמר כאן
.
<יוליה מלינובסקי (ישראל ביתנו):>
- - כי זה הגורם שיכול להפוך מחוויה נוראית לחוויה נורמלית. זה היה במעלה אדומים וזה היה בסדר גמור. - -
<קריאה:>
במעלה אדומים יש כבר בית עלמין?
<יוליה מלינובסקי (ישראל ביתנו):>
אני חייבת לשבח אותם ולהגיד להם תודה. זאת אומרת שאם ראש העיר מחליט שיש בזה צורך ופועל לצורך כך - - -

<היו"ר שלי יחימוביץ':>
כן, זה נאמר כאן, לצערי השלטון המקומי לא הגיע, אבל הציע חבר הכנסת רזבוזוב, אני אשקול את זה, אני לא מבטיחה שאני אעמוד בזה, לכנס כמה דיונים ספציפיים על אזורים ספציפיים, עם ראש הרשות, ולנסות להיות איפה שהממשלה לא נמצאת ולפתוח חסמים. 
<יוליה מלינובסקי (ישראל ביתנו):>
אנחנו צריכים פשוט לפתוח, אתם צריכים לפתוח דיאלוג, כולל הקצאת תקציבית, עם שלטון מקומי, ככל שיש בזה צורך, להקצות לדבר הזה קרקע, להקצות דרך המינהל וזו הדרך. האמת, זה פחות מעניין באיזה משרד זה יהיה, המעניין הוא שזה יהיה.\
<עודד פלוס:>
צודקת, בזה אני מסכים איתך. 
<היו"ר שלי יחימוביץ':>
טוב, דובר אחרון, רשות מינהל מקרקעי ישראל, בבקשה.
<אריאל מזוז:>
רציתי פשוט להשיב לשאלתה של גבירתי היושבת ראש. שאלת כמה עסקאות בוצעו, אז הוצאתי בינתיים את הדו"ח. בוצעו 36 עסקאות להקצאות בתי עלמין, בשטח כולל של 1,320 בשנה.

<היו"ר שלי יחימוביץ':>
מאז? 

<אריאל מזוז:>
בשבע השנים האחרונות. השטחים הגדולים במועצה אזורית זבולון, באשקלון, בפתח תקווה, ערד, רהט, געתון, מעלה אדומים, נצרת עילית, ירוחם אלה השטחים ה - - - 
<היו"ר שלי יחימוביץ':>
ואתה יודע בכמה מהם כבר קם ועמד בית עלמין אזרחי?
<יוליה מלינובסקי (ישראל ביתנו):>
במעלה אדומים יש.

<אריאל מזוז:>
לא. זה, צריך לעשות - - -
<היו"ר שלי יחימוביץ':>
רגע, המספרים שנתת זה על אזרחיים, כן?
<אריאל מזוז:>
לא, לא, לא. בתי עלמין.
<היו"ר שלי יחימוביץ':>
אה, אוקיי. וכמה מהם אזרחיים? על זה הדיון שלנו.
<אריאל מזוז:>
זאת הבעיה. אני מקצה את הקרקע ואני לא אוכף מה נעשה בקרקע.
<יוליה מלינובסקי (ישראל ביתנו):>
מעלה אדומים זה אזרחי.
<היו"ר שלי יחימוביץ':>
טוב, עוד דוברת אחת, יפעת בן עובד ממינהל התכנון.
<נירית ויטמן צ'ליק:>
נירית.
<היו"ר שלי יחימוביץ':>
מה שמך המלא?
<נירית ויטמן צ'ליק:>
נירית ויטמן צ'ליק.

<היו"ר שלי יחימוביץ':>
כן, בבקשה נירית.
<נירית ויטמן צ'ליק:>
כמו שנאמר כאן לפניי, יש החלטות ממשלה גם לגבי קבורה צפופה ואזורית, ובאמת אנחנו מאמינים שהפתרון צריך להיות אזורי, גם הממשלה וגם מינהל התכנון, צריך לתת מענה לקבורה אזרחית, ולקבורה בכלל, שהוא לא עירוני פרטני, בעבור כל עיר ובעבור כל יישוב קטן. כיוון שאנחנו גרים במדינה מאוד קטנה וצפופה הפתרון צריך להיות פתרון כמה שיותר אזורי. ולכן מינהל התכנון הכין תמ"א שכוללת גם את הקבורה הצפופה, האזורית יותר, הרוויה, יחד עם הקצאה של קבורה אזרחית, 10% מהשטח בכל אחד מבתי העלמין. ההצעה הזאת עומדת עדיין על שולחן הממשלה, אחרי שהיא עברה המון בצד התכנון ודיונים בוועדות מחוזיות ויועצים וכו' וכו' היא הגיעה לשולחן הממשלה ושם היא תקועה. 
מינהל התכנון עובד לפי העקרונות האלה. זאת אומרת כל תכנית שמגיעה למינהל התכנון, אנחנו דורשים הקצאה של 10% מהשטח עבור קבורה אזרחית, ויש לנו רשימה של בתי עלמין גם - - - במהלך השנה שנתיים האחרונות, אבל אין לנו תמ"א. אין לנו חוק תמ"א שאנחנו יכולים להיעזר בו. אנחנו כן יכולים לבוא ולהגי שאנחנו נסייע, אנחנו נעביר, יהיה יותר קל לעבור את מוסדות התכנון אם יהיו 10% של קבורה אזרחית, אבל הקבורה האזרחית והקבורה בכלל צריכה לצאת כמענה אזורי, היא לא יכולה להיות מפוזרת. הקבורה האזרחית חייבת להיות צמודה ובטוחה ובהקצאה הגונה בתוכה.

אבל אנחנו כן מבקשים שעם כל העבודה שנעשתה ובחינת החלופות והאתרים שאותרו, כבר יש אתרים שאותרו ואנחנו פועלים היום יחד עם רשות מקרקעי ישראל ויחד עם המשרד לשירותי דת לממש את האתרים האלה, כי כמה שאותם אתרים נמצאים כפוליגונים בתכניות מתאר ארציות עדיין צריך לעבור משוכות כדי לממש אותם. גם רשויות וגם הקצאות ועוד דברים אחרים, כולנו עובדים ביחד, אבל עדיין, אם יהיה לנו את החוק יהיה לנו קל יותר להכניס את זה בצורה שוטפת בכל התכניות הבאות.

<קריאה:>
את מתכוונת לאישור התכנית? מה את מתכוונת בחוק? של התמ"א? 
<קריאה:>
תיקון 7 של התמ"א.
<קריאה:>
חשוב שתבהירי את זה.
היו"ר שלי יחימוביץ:

עוד מישהו רוצה לומר דבר בקצרה רבה ביותר? הגיע הנציג של האוצר?
<יובל טלר חסון:>
כן.
<היו"ר שלי יחימוביץ':>
מה שמך?
<יובל טלר חסון:>
יובל טלר חסון, אגף תקציבים. את רוצה למקד אותי בנקודה ספציפית?
<היו"ר שלי יחימוביץ':>
כן, אני רוצה שתגיד לי אם יש סכומי כסף צבועים לצורך קבורה אזרחית ומה הסכום.
<יובל טלר חסון:>
אוקיי. ככלל ענף הקבורה מתקיים כמשק כספי סגור, ענף הקבורה כולו. במשך דיונים ארוכים המשרד לשירותי דת הביע צורך ספציפית לגבי לתת סיוע גדול יותר לקבורה אזרחית בגלל הצורך בהקמה, הקמה ראשונית שמקשה על הקמה של בתי עלמין חדשים, בדומה למה שעושים במקומות אחרים ספציפית לצורך קבורה רוויה.
<היו"ר שלי יחימוביץ':>
כבר יש בקשה כזאת של המשרד לשירותי דת? ומה התשובה של האוצר?
<יובל טלר חסון:>

רגע, שנייה. הייתה בקשה - - 
<היו"ר שלי יחימוביץ':>
מתי?
<יובל טלר חסון:>
הייתה בקשה בעבר, שכשבסופו של דבר באו למאני-טיים ורצו לעשות סיכומים תקציביים הדברים תמיד תועדפו מבחינת המשרד החוצה, עד שהגיעה ההנהלה הנוכחית של המשרד. הנהלת המשרד הנוכחית החליטה לתעדף את העניין הזה בתוך סדרי העדיפויות של המשרד על חשבון, וצריך לומר לזכותם, על חשבון דברים אחרים, שכמו שנאמר קודם, כשהוטל ספק בכנות שלהם לפתור את הבעיה, על חשבון דברים אחרים שאנשים היו יכולים לחשוב שהם באמת נמצאים יותר בליבת העיסוק של המשרד לשירותי דת במרכאות - - -
<היו"ר שלי יחימוביץ':>
כלומר אתה אומר שלא צריך להטיל ספק במחויבות של המשרד, כי אתה, מהכיוון של האוצר, ראית מחויבות.
<יובל טלר חסון:>
אני ראיתי מחויבות ומחויבות שלא ראיתי שהייתה לפני. בהתאם לזה, בסיכום התקציבי האחרון הוקצה, אני לא זוכר בדיוק את המספר לדעתי מדובר ב-12 מיליון שקלים.
<קריאה:>
זה ירד מ-17. כל רגע זה יורד.
<יובל טלר חסון:>
אני אמרתי בכנות שאני לא זוכר.
<אורלי ארז לחובסקי:>
לא, כי הוא התחיל ב-17, זה ירד ל-14.
<עודד פלוס:>
אני אמרתי 14 מהרגע הראשון.
<יובל טלר חסון:>

עודד יודע כרגע את המספר כרגע יותר טוב ממני. כשזה מבחינת המשרד אמור לתת את הצורך הראשוני ביצירת פתרונות בשנתיים הקרובות, ב- 2017-2018, לעשות את הצעדים הכי דחופים שאפשר לקדם לצורך העניין.
<היו"ר שלי יחימוביץ':>
14 המיליון, אני שוב רוצה רק להבין, זה תקציב תוספתי?
<יובל טלר חסון:>
כן.
<היו"ר שלי יחימוביץ':>
שהוא מיועד לצורך קבורה אזרחית?
<יובל טלר חסון:>
נכון.
<יוליה מלינובסקי (ישראל ביתנו):>
זה לשנתיים.
<היו"ר שלי יחימוביץ':>
מה שנאמר לנו כאן שהוא בתקציב 2017 אבל הוא טרם נוצל בגלל כל הבעיות הבירוקרטיות.
<יובל טלר חסון:>
זה המשרד אחראי - - -
<היו"ר שלי יחימוביץ':>
אם זה יהיה בתת ביצוע, אם זה לא יבוצע, הם יוכלו להעביר את הכסף ל-2018?
<יובל טלר חסון:>
ככל תת-ביצוע, בהגדרה של תת-ביצוע, אנחנו צריכים למצוא מקורות בשנה אחרי, אנחנו כמובן פתוחים ככל שיש בעיות אמיתיות, לייצר פתרונות לדברים.
<אורלי ארז לחובסקי:>
אם אפשר רק עוד משפט?
<היו"ר שלי יחימוביץ':>
אחרון וזהו.
<אורלי ארז לחובסקי:>
כן, על אופן הקצאת התקציב. זה גם נאמר בדו"ח המבקר אבל חשוב להגיד את זה. גם אם יהיה את הכסף, השאלה איך מקצים אותו. כמו שדובר,אם עמותות מקבלות את הכסף בצורה של תמיכה, התמיכה מחולקת בדיעבד כנגד הוצאות והעמותות ממילא לא יכולות להוציא את זה מלכתחילה, אז אם זה מחולק בצורה של תמיכות זה כמובן בלתי-אפשרי, כך שהשאלה איך התקציבים האלה מחולקים, הרמה שצריך לעשות - - -
<היו"ר שלי יחימוביץ':>
אורלי, אנחנו צריכים לסיים. תודה רבה. 
אני אסכם, זה סיכום חלקי כי נאמרו כאן הרבה מאוד דברים והרבה עובדות והרבה מספרים. קודם כל באופן ברור, אני לא מפקפקת חלילה ברצונו הטוב של המשרד לשירותי דת לספק את השירות הזה, אני גם יודעת שמי שעומד בראש המשרד, השר דוד אזולאי, הוא אדם סובלני עם הרבה כוונות טובות. אני אומרת את זה מידע אישי ומעבודה משותפת ארוכת שנים מולו, לכן ברור לי שהכוונות טובות, אם נשים בצד את המנשר המשונה הזה, שנתייחס אליו כפליטת פה שלא קשורה למדיניות המשרד. אבל אנחנו עדיין רואים, גם אתם מעידים על תת ביצוע בגלל חוסר יכולת להתקדם מטעמים בירוקרטיים שונים ומשונים, והדבר שעלה כאן בצורה מאוד ברורה הוא רשות מינהל מקרקעי ישראל מול המשרד לשירותי דת, או לחילופין מול ועדת המנכ"לים המסתורית. אז אני חוזרת על הבקשה שלי לתאם ביניכם ולדעת איפה החסם, כי נראה שהחסם הוא בר הסרה. וגם, אני אשמח לדעת בישיבה הבאה על ועדת המנכ"לים הזאת. אני אשמח לארח נציג שלה ולדעת אם היא קיימת, אם היא מתכנסת - - - 

<קריאה:>
הוא היושב ראש.

<היו"ר שלי יחימוביץ':>
אתה עומד בראשה? אוקיי.

<עודד פלוס:>
אני רק העדפתי לתת ליישם ולא להתחיל להתווכח.
<היו"ר שלי יחימוביץ':>
אוקיי, בסדר. אז מבחינתי אתה ועדת המנכ"לים. כלומר התיאום ביניכם צריך להתרחש. 
<יוליה מלינובסקי (ישראל ביתנו):>
אז דבר עם עצמך.

<היו"ר שלי יחימוביץ':>
כן עלתה הבעיה של מודל פיננסי, של נחיתות של העמותות האחרות לעומת חברה קדישא כיוון שאין להן הון עצמי משום שהן חדשות, אז כאן כן צריך לייצר איזה שהוא מודל. אתה לא היית כאן, יובל, אתה לא היית, אבל נאמר כאן שגם כשעמותות אזרחיות רוצות לתפעל בית עלמין או חלקה שהיא אזרחית, הן מראש לא יכולות לעמוד בהתחייבויות ובמצ'ינג כיוון שמטבע הדברים אין להם את ההון העצמי שיש לחברה קדישא, שהיא עמותה מאוד מאוד ותיקה שגם מוכרת קברים לחו"ל ובארץ. ולכן - - -
<יובל טלר חסון:>
בדיוק בגלל זה המשרד לשירותי דת נותן את התמיכות לקבורה אזרחית.
<אורלי ארז לחובסקי:>
התמיכות זה בדיעבד, זה לא עוזר. צריך להוציא את הכסף.
<עודד פלוס:>
אנחנו נפרסם תבחינים ויהיו לכם הערות לציבור, תעירו על זה.
<היו"ר שלי יחימוביץ':>
חברים אני מבקשת שקט, אנחנו חייבים לסיים אחרת נקבל נזיפה מיושב ראש הכנסת. אנחנו לא יכולים להמשיך לקיים את הדיון על דיון המליאה.
אז גם על הדבר הזה הייתי רוצה לקבל תשובה, גם מהאוצר וגם מהמשרד לשירותי דת. אני אשמח לקבל את ההמלצות של אותה ועדת מנכ"לים.

<עודד פלוס:>
אוקיי.
<היו"ר שלי יחימוביץ':>
בתור יו"ר ועדת המנכ"לים, אני אשמח לשמוע - - -
<עודד פלוס:>
רק שהן לא חתומות, רק שיהיה ברור. אני אעביר את מה שיש.
<היו"ר שלי יחימוביץ':>
תעביר מה שיש כדי שנראה איפה זה עומד. 

<עודד פלוס:>
אוקיי.

<היו"ר שלי יחימוביץ':>
מה שאני מבקשת זה לקבל את התשובות בכתב, אני לא אלחיץ אתכם, תוך 30 יום מהיום. אנחנו נעיין בתשובות האלה ואנחנו נעשה דיון נוסף בעניין. אני עוד לא החלטתי אם זה יהיה דיון כמו שהציע חבר הכנסת רזבוזוב, יכול להיות שזה מוגזם, יכול להיות שלא תהיה ברירה, אבל אנחנו בוודאי נקיים דיון כללי בנושא הזה.

<עודד פלוס:>
אני אומר, בשלושת המקומות האלה, בלי שום קשר אנחנו נביא לכם עדכונים כי אמרתי לכם שהדברים האלה כבר - - -
<היו"ר שלי יחימוביץ':>
מצוין. תודה רבה.
<הישיבה ננעלה בשעה 11:00.>

